আওয়ামীলীগ নয়, নির্বাচনে প্রতিদ্বন্দ্বিতা হবে আঞ্চলিক দলগুলোর সাথে | সিএইচটি টুডে\nআজঃ- 24 February 3171, সময়ঃ- 3:19 pm\nএকান্ত সাক্ষাতকারে বিএনপি’র নেতা ওয়াদুদ ভুইয়া\nআওয়ামীলীগ নয়, নির্বাচনে প্রতিদ্বন্দ্বিতা হবে আঞ্চলিক দলগুলোর সাথে\nওয়াদুদ ভুইয়া সাবেক সংসদ সদস্য, পার্বত্য চট্টগ্রাম উন্নয়ন বোর্ডের সাবেক চেয়ারম্যান ও খাগড়াছড়ি জেলা বিএনপির সভাপতি। পাহাড়ের বাঙ্গালীদের মধ্যে নেতৃত্বের যে সংকট চলছে তার শুন্যতা পুরনের চেষ্টা করছেন। তার এলাকার পাশাপাশি তিনি রাঙামাটি জেলার বাঙ্গালীদের একটি অংশের কাছে বেশ জনপ্রিয় নেতা। ওয়াদুদ ভুইয়া ১৯৬৫ সনের ৫ জানুয়ারী তিনি খাগড়াছড়ি জেলার রামগড়ে জন্মগ্রহন করেন। ১৯৮০ সনে রামগড় সরকারী উচ্চ বিদ্যালয় থেকে এসএসসি পাশ করেন। তার উচ্চতর লেখা পড়া শেষ করেন চট্রগ্রাম বিশ্ববিদ্যালয় থেকে। চট্রগ্রাম বিশ্ববিদ্যালয়ে পড়া শোনার সময় ১৯৯৮৬-৮৭সনে চট্রগ্রাম বিশ্ববিদ্যালয় ছাত্রদলের আহবায়ক ছিলেন। ১৯৮৯ সনে খাগড়াছড়ি স্থানীয় সরকার পরিষদ নির্বাচনে তিনি সদস্য নির্বাচিত হয়েছিলেন। ওয়াদুদ ভুইয়া ষষ্ঠ, সপ্তম, ৮ম নির্বাচনে অংশগ্রহন করেছেন এবং দুবার সংসদ সদস্য নির্বাচিত হন। জেলে থাকার কারনে ২০০৯ সনের নবম সংসদ নির্বাচনে অংশগ্রহন করতে পারেননি। সর্বশেষ ২০১৪ সনের ৫ জানুয়ারীর নির্বাচনে বিএনপি অংশগ্রহন না করার কারণে তিনি নির্বাচনে অংশ নেননি। গতবার বিএনপি ক্ষমতায় থাকাকালীন সময়ে তিনি পার্বত্য চট্রগ্রাম উন্নয়ন বোর্ডের চেয়ারম্যান ছিলেন। তত্বাবধায়ক সরকারের আমলে ২০০৭ সালের ৪ ফেব্রুয়ারী তাকে গ্রেপ্তার করা হয়। ৩ বছর জেলে থাকার পর ২০০৯ সনের মে মাসে জামিনে মুক্তি পান। মুক্তি পাওয়ার পর ২/৩ এলাকায় গেলেও প্রশাসনের বাঁধার কারনে এলাকায় থাকতে পারেননি। তবে আধুনিক প্রযুক্তি ব্যবহার করে এবং দলীয় নেতা কর্মীদের সাথে নানাভাবে সর্ম্পক গড়ে তোলে দলকে সুসংগঠিত করেছেন। বর্তমানে তিনি বেশীর ভাগ সময় এলাকায় অবস্থান করছেন এবং আগামী নির্বাচনে বিএনপি সমর্থিত জোট থেকে খাগড়াছড়ি আসনে অংশ গ্রহন করবেন।\nওয়াদুদ ভুইয়া পাহাড়ের জনপ্রিয় অনলাইন দৈনিক সিএইচটি টুডে ডট কমের ৪ বছর পেরিয়ে ৫ বছর পর্দাপন উপলক্ষে একান্ত সাক্ষাতকারে জানিয়েছেন আগামীতে নির্বাচিত হলে পাহাড়ী বাঙ্গালী সবাইকে সাথে নিয়ে তিন পার্বত্য জেলায় উন্নয়ন কর্মকান্ড পরিচালনা করবেন। তিনি জানান, পাহাড়ে আঞ্চলিক দলগুলো যেভাবে মাথাছাড়া দিয়ে উঠছে, তাতে তিন পার্বত্য জেলায় আগামী সংসদ নির্বাচন আওয়ামীলীগ ও বিএনপি’র মধ্যে নয়, আঞ্চলিক দলগুলোর সাথেই করতে হবে। তিনি অবিলম্বে পাহাড় থেকে অবৈধ অস্ত্র উদ্ধার করার দাবি জানান। সাক্ষাতকারটি গ্রহণ করেছেন সিএইচটি টুডে ডট কম এর সম্পাদক ফজলুর রহমান রাজন। নিচে তার সাক্ষাতকারটি হুবহু তোলে ধরা হলো।\nপ্রশ্ন: আপনার ছাত্রজীবন ও রাজনৈতিক জীবন সর্ম্পকে যদি কিছু বলেন, রাজনীতিতে কিভাবে জড়ালেন?\nওয়াদুদ ভুইয়া: আমি যখন ক্লাস সেভেনে পড়ি তখন তৎকালীন মেজর জিয়াউর রহমানের সঙ্গে আমার দেখা করার সৌভাগ্য হয়েছিল। স্বাধীনতা যুদ্ধের পরে উনি ফেণীর জিয়াউর রহমানের সাথে আমার প্রথম দেখাটা হয়, ফেণীর শুভপুর ব্রিজের কাছে। তিনি সেখানে স্বাধীনতা যুদ্ধ করেছিলেন। যুদ্ধের স্মৃতিগুলো দেখতে এসেছিলেন। আমি সেখানে বেড়াতে গিয়েছিলাম। স্বাধীনতা যুদ্ধে তখন আমরা যার নাম শুনেছিলাম তিনি জিয়াউর রহমান। জিয়াউর রহমান শুভপুর ব্রিজের কাছে আসার পর তখন আমি উনার কাছে ছোট শিশু হিসেবে বেশ আদর পেয়েছি, তখন থেকে উনার প্রতি আমার একটা আকর্ষণ ছিল। এখান থেকেই প্রথম সূচনা। পরে আমি যখন ১৯৮০সালে এসএসসি পরীক্ষা দেই তখন তিনি রামগড় এসেছিলেন একটা সমাবেশে, সেই সমাবেশে রাঙামাটির তৎকালীন ডিসি আলী হায়দার সভাপতিত্ব করেন। এই সভায় প্রশাসনিক কর্মকর্তারাও উপস্থিত ছিলেন। আমি সেই সভা উপস্থাপনা করি। তখন আমি এসএসসি পরীক্ষা দিয়েছি, কলেজে ভর্তির প্রস্তুতি নিচ্ছিলাম। কিন্তু সেই দিনের সভায় আমি রামগড়ে যেহেতু কলেজ ছিলো না, তাই আমি সভায় কলেজ নির্মানের দাবি জানালাম। তারই প্রেক্ষিতে তৎকালীন জেলা প্রশাসককে ৩ মাসের মধ্যে কলেজ নির্মানের নির্দেশ দেন জিয়াউর রহমান। সে সময় তিনি বলেন, আগামী বছরই আমি কলেজ চালু দেখতে চাই ও উদ্বোধনও করতে চাই। ফলে রামগড় সরকারি কলেজ মর্নিং শিফট চালু হয়েছিল। তাই আমি চট্টগ্রাম ভর্তি না হয়ে আমার বাড়ীর পাশে যে রামগড় কলেজ নির্মাণ হলো সেখানে ভর্তি হলাম। আর সেই থেকে জিয়াউর রহমানের আদর্শ উপর ভিত্তি করে, তার আদর্শকে ভালোবেসে রাজনীতিতে জড়ালাম এবং কলেজে পুরাদমে রাজনীতি শুরু করলাম।\nকলেজে পড়ালেখা কালে আমি কলেজ ছাত্রদলের সভাপতি ছিলাম। তারপর জেলা ছাত্রদলের সভাপতি হলাম, পরে চট্টগ্রাম বিশ্ববিদ্যালয়ে ভর্তি হলাম। সেখানে রাজনীতিতে ছাত্রদলের সদস্য থেকে শুরু করে আহ্বায়কও হলাম। পরে আমি আমার নিজ বাড়ী খাগড়াছড়িতে এসে রাজনীতি শুরু করলাম।\nদুর্নীতি মামলায় হাজিরা দিয়ে আদালত থেকে বের হয়ে নেতা কর্মী বেষ্টিত বিএনপি নেতা ওয়াদুদ ভুইয়া\nপ্রশ্ন: আগামী সংসদ নির্বাচনে বিএনপির প্রস্তুতি কেমন,বিজয়ের ব্যাপারে কতটুকু আশাবাদী? নির্বাচনে আঞ্চলিক দলগুলো ফ্যাক্টর হিসেবে কাজ করবে কিনা?\nওয়াদুদ ভুইয়া: নির্বাচনে আমরা পুরোপুরি প্রস্তুত যখন নির্বাচনের তফসিল ঘোষণা করবে তখন আমরা নির্বাচন করবো এবং সুষ্ঠ নির্বাচন হলে আমরা শতভাগ বিজয় অর্জন করব। আঞ্চলিক দলগুলো নির্বাচনে ফ্যাক্টর হিসেবে কাজ করবে। কারণ পাহাড়ের রাজনীতিতে তারা মূল দল হিসেবে আত্নপ্রকাশ করে ফেলেছে ইতিমধ্যে। এর জন্য আমি সরকারের ব্যর্থতাকে দায়ী করব। তাদের কারণেই পাহাড়ের সশস্ত্র গ্রুপগুলো আত্নপ্রকাশ করে মাথাছাড়া দিয়ে উঠছে। জাতীয় দলগুলোর অনৈক্যের সুযোগ নিচ্ছে আঞ্চলিক দলগুলো।\nপ্রশ্ন: সরকার বলছে, আগামী নির্বাচন সংবিধান অনুযায়ী তাদের অধীনে হবে সেক্ষেত্রে নির্বাচন অবাধ ও সুষ্ঠ হওয়ার ব্যাপারে আপনারা কতটুকু আশাবাদী?\nওয়াদুদ ভুইয়া: বর্তমান সরকার ২০১৪সালেরর ৫ই জানুয়ারীর মত আবার নির্বাচন তারা করতে চাচ্ছে। আমরা আগের সেই নির্বাচন করব না, মানবো না এবং শেখ হাসিনার অধীনে কোন নির্বাচনে যাব না। বর্তমান সরকারের অধীনে আমরা এইবার কোন নির্বাচন করতে দিব না। দেশে বিদেশে জাতীয়, আর্ন্তজাতিক পর্যায়ে গ্রহণযোগ্য একটি নির্বাচন সরকারকে করতে হবে। যদি তারা ৫ই জানুয়ারীর মত নির্বাচন করতে চায় তাহলে দেশে নির্বাচন হতে দেওয়া হবে না। আমরা জনগণকে সাথে নিয়ে সেই নির্বাচন প্রতিহত করবো।\nপ্রশ্ন: ১০ বছর ধরে বিএনপি ক্ষমতার বাইরে , দলের নেতা কর্মীরা কেমন উজ্জীবিত? শোনা যায়, খাগড়াছড়ি বিএনপিতে গ্রুপিং আছে বিষয়টি কতটুকু সত্য?\nওয়াদুদ ভুইয়া: ১০বছর ধরে বিএনপি শুধু ক্ষমতার বাইরে নয়, তার পাশাপাশি মামলা হামলায় জর্জরিত। এরপরও বিশেষ করে আমার এলাকার নেতাকর্মীরা ভীষণ রকমের উজ্জ্বীবিত ও চাঙ্গা এবং আমার এলাকায় নেতাকর্মীরা ক্ষিপ্ত গতিতে নির্বাচন করবে।\nখাগড়াছতিতে বিএনপিতে কোন গ্রুপিং নাই। তবে নির্বাচনে অনেকে মনোনয়ন চাইতে পারে। আমি এটিকে গ্রুপিং মনে করি না, এটি একটি প্রতিযোগিতা। মনোনয়ন চাওয়াটা কোন গ্রুপিং না। নির্বাচনে একাধিক ব্যক্তি মনোনয়ন চাইতে পারে। তাই এটিকে অনেকে গ্রুপিং মনে করছে, কিন্তু আমি এটাকে গ্রুপিং মনে করি না।\nপ্রশ্ন: ওয়ান এলেভেনের সময় গ্রেফতার হয়েছিলেন, এখনো অনেকগুলো মামলায় হাজিরা দিচ্ছেন, এক সময় ঢাকা থাকলেও বর্তমানে বেশিরভাগ সময় খাগড়াছড়িতে থাকছেন, এতে দলের নেতা কর্মীরা কতটুকু প্রাণ ফিরে পেয়েছে? দলীয় কর্মসুচীগুলোতে কেমন অংশ গ্রহণ করছে, আপনার নামে অনেকগুলো রাজনৈতিক মামলা রয়েছে, নির্বাচনের সময় মামলাগুলোতে জামিনে থেকে নির্বাচন করতে পারবেন বলে কি মনে হয়?\nওয়াদুদ ভুইয়া: আমি আমার সব মামলায় জামিনে আছি। এই মামলাগুলো আমার নির্বাচনে কিংবা আমার কার্যক্রমে কোন ধরনের প্রভাব ফেলবে না। সরকারদলীয় লোকেরা আমাকে অনেক দিন এলাকায় থাকতে দেয়নি । তখনও আমার নেতা-কর্মীরা চাঙ্গা ছিল, এখনো আছে। এখন আমি আমার নিজ এলাকায় রয়েছি তাই নেতা কর্মীরা আমি মনে করি আগের চেয়ে অনেক উজ্জ্বীবিত ও উৎসাহিত। কেন্দ্র ঘোষিত সকল জাতীয় ও স্থানীয় সকল কর্মসূচি একমাত্র খাগড়াছড়িতে ঠিকমত আমাদের নেতা কর্মীরা পালন করে, আমার জেলায় একটা কর্মসূচিও বাতিল হয়নি। আমরা সরকারের সব বাঁধা উপেক্ষা করে সকল কর্মসূচি পালন করছি।\nপ্রশ্ন: পার্বত্য শান্তি চুক্তি নিয়ে আপনাদের বর্তমান অবস্থান কি?\nওয়াদুদ ভুইয়া: শান্তি চুক্তি নিয়ে বিএনপির অবস্থান আগে যেমন ছিল এখনো তেমনি আছে। আমরা দলের অন্যান্য কার্যক্রম নিয়ে ব্যস্ত থাকায় শান্তি চুক্তি নিয়ে আপাতত কিছু ভাবছি না। তাহলে পাহাড়ীরা বিএনপিকে কিভাবে গ্রহন করবে এই প্রশ্নের জবাবে তিনি বলেন, আমি মনে করি পাহাড়ীদের বেশীর ভাগ এই চুক্তিকে মানে না, আমরাও মানি না। তাই আমি মনে করি, বিএনপির সাথে পাহাড়ীদের রাজনীতিতে কোন সমস্যা হবে না।\nআমরা এই শান্তি চুক্তি মানি না কারণ এই চুক্তি সংবিধানের সাথে সাংঘর্ষিক। এই চুক্তি জাতিতে জাতিতে, সম্প্রদায়ে সম্প্রদায়ে বিভেদ সৃষ্টি করেছে, বৈষ্যম সৃষ্টি করেছে। এই চুক্তিতে সকল সম্প্রদায়ের অধিকার সংরক্ষিত হয়নি। রাষ্ট্রের স্বাধীনতা, সার্বভৌমত্ব অনেকটা হুমকির মুখে তাই আমরা এটার বিরোধীতা করেছি।\nযেমন এই চুক্তি বলা হয়েছে, কোন ভূমি অধিগ্রহন করতে হলে আঞ্চলিক পরিষদ চেয়াম্যানের অনুমতিক্রমে করতে হবে। কিন্তু আমি মনে করি যে, রাষ্ট্রের স্বার্থে রাষ্ট্র যে কোন জায়গা নিতে পারবে কিন্তু এখানে আঞ্চলিক পরিষদের অনুমতি লাগবে কেন? আমাদের দেশের সরকার বিদেশের সাথে বিভিন্ন সম্পদ নিয়ে চুক্তি করতে পারবে কিন্তু পার্বত্য অঞ্চলের কোন খনিজ সম্পদ নিয়ে সরকার চুক্তি করতে পারবে না। আঞ্চলিক পরিষদের অনুমোদন নিয়ে করতে হবে। এতে প্রমাণিত হয় যে, পার্বত্য অঞ্চলের উপর সরকারের কোন অধিকার নেই। তাহলে সরকারের যদি অস্তি¡ত্ব না থাকে তাহলে এটি তো সরাসরি সংবিধানের পরিপন্থি হয়ে গেল এবং সেই কারণে আমরা হাইকোর্টে মামলা করেছিলাম। হাইকোট আঞ্চলিক পরিষদকে বাতিল করেছে এবং এই মামলাটিকে তারা সুপ্রিম কোর্টে আপিল করেছে। বর্তমানে তা চলমান বয়েছে। আপিলে যদি আমরা জয়লাভ করি তাহলে শান্তি চুক্তি আর থাকবে না।\nপ্রশ্ন: সাম্প্রতিক সময়ে আঞ্চলিক দল জাতীয় নির্বাচন থেকে শুরু করে ইউপি নির্বাচনে পর্যন্ত প্রভাব বিস্তার করেছে, এটি জাতীয় রাজনীতির জন্য কোন অশনি সংকেত কিনা? নাকি জাতীয় রাজনৈতিক দলগুলোর ব্যর্থতা?\nওয়াদুদ ভুইয়া: এটি সরকারসহ জাতীয় রাজনৈতিক দলগুলোর ব্যর্থতা। সরকারের ব্যর্থতার কারণেই পাহাড়ের সশস্ত্র সন্ত্রাসী গ্রুপগুলো মাথাছাড়া দিয়ে উঠেছে। তা না হলে তাদের দিনে দুপুরে তারা অবৈধ অস্ত্র নিয়ে কিভাবে বিচরণ করে, নির্বাচনের সময় অবৈধ অস্ত্র ধরে ভোটারদের বাধ্য করে তাদের প্রার্থীকে ভোট দিতে, এছাড়া প্রকোশ্যে অস্ত্রের মুখে চাঁদাবাজি করা এসবের জন্য সরকারই দায়ী, সরকার যদি এদেরকে আশ্রয় প্রশ্রয় না দিত তাহলে এরা এসব কিছু পারত না। সশস্ত্র গ্রুপগুলো সরকারের আশ্রয় প্রশ্রয়ে আছে বলেই আজকে এই পরিস্থিতির সৃষ্টি হয়েছে।\nএবারের নির্বাচনে আওয়ামীলীগ নয়, আমাদের প্রতিযোগিতা হবে আঞ্চলিক দলগুলোর সাথে। তাই আমি মনে করি পাহাড়ে জাতীয় নির্বাচনে আঞ্চলিক দলগুলোর প্রভাব পড়বে আর এজন্য দায়ী থাকবে জাতীয় দলগুলো ও সরকার।\nপ্রশ্ন: সাম্প্রতিক সময়ে পাহাড় থেকে অবৈধ অস্ত্র উদ্ধারের দাবিতে খোদ আওয়ামীলীগ মাঠে নেমেছে, এতে বিএনপির অবস্থান কি?\nওয়াদুদ ভুইয়া: আমরা এই ইস্যুতে বরাবরই মাঠে আছি সবসময়। আমরা বিভিন্ন জায়গায় সভা, বিভিন্ন সেমিনারে সব সময় দাবি করে আসছি পাহাড় থেকে অবৈধ অস্ত্র উদ্ধার করা হোক। অবৈধ অস্ত্র বহনকারীদের গ্রেফতার করা হোক। অবৈধ অস্ত্রধারী সংগঠনের নেতাদের গ্রেফতার করা হোক, তারা কি করে ঢাকায় আরাম আয়াশে থাকে, তারা কি করে জাতীয় পতাকা উড়িয়ে সরকারের বিরুদ্ধে আন্দোলনের হুমকি দেয়। অবৈধ অস্ত্র বহনকারী, চাঁদাবাজি, মুক্তিপণ আদায়কারীরা যে সব অন্যায় কাজ করছে এসবের জন্য সরকার দায়ী, না হলে সরকার তাদের বিরুদ্ধে ব্যবস্থা নিচ্ছে না কেন? প্রশাসনের নাকের ডগায় বসে এরা এইগুলো করছে। অবৈধ অস্ত্র উদ্ধারের ব্যাপারে আমাদের অবস্থান পরিস্কার, আমরা চাই অবৈধ অস্ত্র উদ্ধার করা হোক সন্ত্রাসীদের গ্রেফতার হোক। শান্তি চুক্তির পর সন্ত্রাসীরা যদি সব অস্ত্র জমা দিয়ে থাকে তাহলে পাহাড়ে অস্ত্র আসে কোথা থেকে? আমার মনে হয় প্রশাসন এদের সহযোগিতা করছে, কারন সন্ত্রাসী সংগঠনগুলো বছরে হাজার কোটি টাকার চাঁদাবাজি করে সেই চাঁদার ভাগ হয়ত প্রশাসনের কেউ কেউ পায়, না হলে ব্যবস্থা নিচ্ছে না কেন?\nপ্রশ্ন: পাহাড়ে বাঙালী সংগঠনগুলোর আন্দোলনের বিষয়ে আপনার মূল্যায়ন কি?\nওয়াদুদ ভুইয়া: পাহাড়ে যে বাঙালী সংগঠনগুলো রয়েছে সেগুলো বেশীর ভাগই ভুইফোড়, এগুলোর কোন কাঠামো, জনভিত্তি নাই। মৌলিক অর্থে আন্দোলন সংগ্রামে জনগণকে সম্পৃক্তকরণে ব্যর্থ হয়েছে, তারা কেবল কে কিভাবে শিরোনামে আসবে ব্যক্তিগত স্বার্থ নিয়ে চিন্তা করে। বাঙালী সংগঠনগুলোর পেছনে কোন জনবল নাই, শুধু একটি মাত্র সংগঠন রয়েছে সেটি হলো সমঅধিকার আন্দোলন। এই সংগঠনটাকে সবাই চিনে এবং সবাই সম্পৃক্ত আছে। কিন্তু এই সংগঠনটা কে সরকার আগাতে দিচ্ছে না। সরকার এবং সরকারের বিভিন্ন এজেন্সি এই সংগঠনকে গলা চিপে ধরেছে। এই সংগঠনকে বাদ দিলে আর কোন সংগঠন নাই যে বাঙালী সংগঠন বলা যায়। বরং এদের বলা যায় বাঙালী চাঁদাবাজি সংগঠন। এরা বাঙালী অধিকারের নামে চাঁদা সংগ্রহ করে। পেট চালায়, পরিবার চালায়। এদের কেউ করে জামাত, কেউ করে বিএনপি কেউ আওয়ামীলীগ।\nবিএনপির কর্মসুচী পালনের সময় পুলিশের বাধা\nপ্রশ্ন: বিএনপি ক্ষমতায় আসলে পাহাড়ী বাঙালী সর্ম্পক উন্নয়নে কি উদ্যেগ নিবেন?\nওয়াদুদ ভুইয়া: আমরা অবশ্যই পরস্পরের প্রতি সমঝোতামুলক, আস্থা বিশ্বাস স্থাপন করে একটি সৌহাদ্যপূর্ণ পরিবেশ তৈরী করার চেষ্টা করবো, যাতে করে কোন সম্প্রদায় জাতিগোষ্ঠী উন্নয়ন বঞ্চিত না থাকে। এখন জাতি সম্প্রদায় দল দেখে উন্নয়ন করা হচ্ছে, আমি মনে করি সব সম্প্রদায় যখন উন্নয়নের ছোঁয়া পাবে তখন তারা মূল ¯্রােতধারার সাথে সম্পৃক্ত হবে।\nপাহাড়ে অবৈধ অস্ত্রধারীরা থাকলে বাংলাদেশের মানচিত্র, পতাকা, হুমকির মুখে পড়বে। এখনি সময় সরকার এবং তাদের এজেন্সিদের যাতে অবৈধ অস্ত্রধারীদের বিরুদ্ধে যথাযথ পদক্ষেপ নেয়। তা না হলে সরকার যদি এই চাঁদাবাজি সংগঠনগুলোকে আশ্রয় প্রশয় দেয় তাহলে পার্বত্য অঞ্চল বাংলাদেশের মানচিত্র থেকে বিচ্ছিন্ন হয়ে যাবে। এখনি সময় বাংলাদেশকে বাংলাদেশের ভৌগলিক সীমা রেখার মধ্যে রাখতে হলে পাহড়ের সশস্ত্র গ্রুপগুলোর লাগাম টেনে ধরতে হবে। অবৈধ অস্ত্র উদ্ধার, চাঁদাবাজি বন্ধ এবং মানুষের জীবনের নিশ্চয়তা দিতে হবে।\nপ্রশ্ন: আমাদের সময় দেয়ার জন্য আপনাকে ধন্যবাদ\nওয়াদুদ ভুইয়া: আপনাদেরকেও ধন্যবাদ।\nখবরটি 965 বার পঠিত হয়েছে\n© 3171 সিএইচটি টুডে. কর্তৃক সর্বসত্ব সংরক্ষিত.


সাকিবকে সমর্থন দিলেন মুশফিক - JanaBD.ComLoginSign UpHomeSms ZoneTube\nHome › খেলাধুলার খবর › ক্রিকেট দুনিয়া › সাকিবকে সমর্থন দিলেন মুশফিকসাকিবকে সমর্থন দিলেন মুশফিক ক্রিকেট দুনিয়া 19th Oct 2016 at 9:24pm 419‘বাংলাদেশের কন্ডিশনে ফ্ল্যাট উইকেটের কারণে প্রতিপক্ষকে অলআউট করা কঠিন। বোলারদের জন্য উইকেট তৈরি করা হলে তাদেরও যোগ্যতা আছে প্রতিপক্ষের ২০ উইকেট তুলে নেয়ার।’ কথাগুলো বলেছিলেন বাংলাদেশ দলের অন্যতম গুরুত্বপূর্ণ সদস্য সাকিব আল হাসান। এ কারণেই ইংল্যান্ডের বিপক্ষে বোলিং উইকেট চেয়েছিলেন এ বিশ্বসেরা অলরাউন্ডার।\nসাকিবের ওই কথাকেই সমর্থন জানালেন বাংলাদেশ দলের সাদা জার্সির অধিনায়ক মুশফিকুর রহীম। উইকেট যদি স্পিনারদের সাহায্য করে, প্রতিপক্ষের ২০ উইকেট তুলে নেবার সে শক্তি ও সামর্থ্য নিজেদের আছে বলে জানান তিনি। তবে উইকেট কেমন হবে এটা তার একার মতামত নয় বলেও জানান অধিনায়ক। বুধবার চট্টগ্রামের জহুর আহমেদ চৌধুরী স্টেডিয়ামে সংবাদ সম্মেলনে মুশফিক এ প্রসঙ্গে বলেন, ‘সাকিবের সঙ্গে আমিও একমত যে ফ্ল্যাট উইকেটে ২০ উইকেট নেওয়া কঠিন।’\nতবে চিরাচরিত ফ্ল্যাট উইকেট থেকে এবার বেরিয়ে এসে টার্নিং উইকেট হতে পারে, এমনটাই আভাস দিলেন মুশফিক। সে জন্য এবার ভিন্ন পরিকল্পনা সাজিয়েছেন বলেই জানান তিনি। পাশাপাশি ম্যাচের হাফ চান্সগুলো কাজে লাগাতে পারলে ভালো কিছু করা সম্ভব বলে মনে করেন এ উইকেটরক্ষক ব্যাটসম্যান।\n‘আমরা এবারের পরিকল্পনা করেছি অন্যরকম। আমাদের যেটা মূল শক্তি, উইকেট যদি আমাদের স্পিনারদের সাহায্য করে, আমাদের শক্তি আছে, কোয়ালিটি বোলার আছে যারা ২০টি উইকেট নিতে পারে। পাশাপাশি যে সুযোগগুলো আমাদের আসবে, সে সব নিতে হবে। আর তা করতে পারলে ভালো কিছুই হবে।’\nউল্লেখ্য, আগামীকাল বৃহস্পতিবার চট্টগ্রামের জহুর আহমেদ চৌধুরী স্টেডিয়ামে সিরিজের প্রথম টেস্ট ম্যাচে ইংল্যান্ডের মোকাবেলা করবে বাংলাদেশ। ম্যাচটি শুরু হবে সকাল ১০টায়।\nFacebook Twitter Googleplus PintAnik SutradharManager Like - Dislike Votes7- Rating 4.3 of 10Relatedআরও দেখুনঅন্যান্য ক্যাটাগরি কিউইদের হারানোর লক্ষ্যে টাইগারদের কঠোর অনুশীলন Yesterday at 11:51pm 48 বাংলাদেশকে আরো পোড়ানোর হুমকি ল্যাথামের Yesterday at 11:49pm 94 রেকর্ডের সামনে মাশরাফি-সাকিব Yesterday at 10:42pm 202 কে হচ্ছেন আকমলের স্থলাভিষিক্ত? Yesterday at 10:38pm 73 পাকিস্তান-ভারতের বিপক্ষে খেলবে বাংলাদেশ Yesterday at 10:32pm 165 আইপিএলের ফ্লপ একাদশে আছেন যারা Yesterday at 10:01pm 212 আইপিএল ২০১৭ সেরা একাদশের ক্যাপ্টেন স্মিথ; জায়গা হলো না ধোনির! Yesterday at 9:33pm 248 সবার উপরে তামিম ইকবাল Yesterday at 9:04pm 329পাঠকের মন্তব্য (0)Please login To write comment


জনস্বাস্থ্য বনাম স্বাস্থ্যমন্ত্রী | মতামত\nভর দুপুরের চাঁদিফাটা রোদকে কুপিবাতির টিমটিমে আলো বলে চালিয়ে দেওয়ার তেলেসমাতি এই বঙ্গদেশের রাজনীতিতে— এক অর্থে— জায়েজই। সুতরাং দায়িত্বশীল বহু মানুষের মুখে সত্যের ‘বিকল্প’ সংস্করণ শুনে দেশবাসী অভ্যস্ত। কোনও কোনও ক্ষেত্রে বিকারহীন বদনে সত্য অস্বীকার করতেও দেখা যায় কাউকে কাউকে।\nতবু, তা সত্ত্বেও অন্তত মানবিক সংকটের মুহূর্তে মানুষ হর্তাকর্তাদের কাছে সহমর্মীর ব্যবহারই প্রত্যাশা করে। তাদের গাফিলতি-খামতিও কেউ মনে রাখে না, যদি একটু পাশে দাঁড়ায়, দুটো ভালো কথা বলে।\nকথায় চিড়ে ভেজে না সত্যি, কিন্তু কথা দিয়েই আবার অসাধ্যও সাধন করা যায়! ডেঙ্গুর ভয়াবহ প্রকোপের শিকার হাজার হাজার মানুষের মনের ক্ষত যেন আরও খুঁচিয়ে দগদগে করছেন স্বাস্থ্যমন্ত্রী। একে তো ঝুঁকিপূর্ণ এই ব্যাধিতে প্রাণহানির প্রকৃত সংখ্যা নিয়ে লুকোচুরি করা হচ্ছে। দ্বিতীয়ত, দেশব্যাপী অগণন মানুষের ভোগান্তির চিত্র চেপে যাওয়ার কোশেশ জারি ষোলো আনা ছাড়িয়ে আঠারো আনা। স্বাস্থ্যমন্ত্রী নিজেই সরকারি তথ্য-পরিসংখ্যান সটান অস্বীকার করছেন। কিন্তু প্রতিদিনই ডেঙ্গুতে আক্রান্তের সংখ্যা বাড়ছে হু হু করে। যদিও তা প্রকৃত সংখ্যা নয়, অনুমিত হিসাব মাত্র। বাস্তবে পরিস্থিতি আরও ভয়াবহ। তবু স্বাস্থ্যমন্ত্রীর দাবি, ডেঙ্গু নিয়ন্ত্রণে। অথচ ঢাকা দক্ষিণের (ডিএসসিসি) মেয়র বলছেন, আগামী সেপ্টেম্বরের প্রথম সপ্তাহের মধ্যে পরিস্থিতি স্বাভাবিক হবে বলে তিনি আশা করছেন; তার আগে নয়।\nস্বাস্থ্য অধিদপ্তরের হেলথ ইমার্জেন্সি অপারেশনস সেন্টার ও কন্ট্রোল রুমের ৭ অগাস্টের হিসেব অনুযায়ী, ২৪ ঘণ্টায় সারাদেশে ডেঙ্গুতে আক্রান্ত হয়ে হাসপাতালে ভর্তি হন ২ হাজার ৪২৮ জন। যা এক দিনে সর্বোচ্চ আক্রান্তের রেকর্ড। এর আগের ২৪ ঘণ্টায় এ সংখ্যা ছিল ২ হাজার ৩৪৮।\nডেঙ্গু রোগীর সংখ্যা প্রতিদিনই বাড়ছে। অথচ স্বাস্থ্যমন্ত্রী গত সোমবারও মানিকগঞ্জের এক অনুষ্ঠানে বললেন, ‘পরিস্থিতি আগের চেয়ে ভালো।’ তার ভাষ্য, ‘ডেঙ্গু না হলেও শুধু সন্দেহের বশেই এখন মানুষ টেস্ট করাচ্ছে। পরিসংখ্যান অনুযায়ী আমরা বলতে পারি, ডেঙ্গু রোগীর সংখ্যা ধীরে ধীরে কমছে।’\nপ্রশ্ন হলো, পরিস্থিতির কতটা অবনতি হলে মানুষ সন্দেহের বশে গাঁটের টাকাকড়ি খরচা করে ডেঙ্গু পরীক্ষা করাচ্ছে? আর কে অস্বীকার করবে, যেকোনও সেবা পাওয়ার ফাউ হিসেবে হ্যাপা-ঝঞ্ঝাট পোহানো আমাদের জাতীয় নিয়তি। ডেঙ্গু রোগীর চাপে জনারণ্যে পরিণত হওয়া হাসপাতালগুলোতে ডেঙ্গু সনাক্তের পরীক্ষার জন্য কতটা পেরেশান হতে হচ্ছে ভুক্তভোগীদের, তা না হয় উহ্যই থাক।\nস্বাস্থ্যমন্ত্রী যতই বলুন ‘প্যানিকড হবেন না’, বিচলিত হওয়ার সব এন্তেজামই কিন্তু পাক্কা! প্রায় দুই দশক ধরে ডেঙ্গুর সঙ্গে লড়াইয়ের অভিজ্ঞতা কাজে লাগিয়ে সিটি করপোরেশন এমন ওষুধ আমদানি করেছে যে তাতে মশা মরে না, উল্টো মশার বাড়বৃদ্ধি মানুষের ‘মৃত্যুঝুঁকি’কে আরও পোক্ত করেছে!\nআক্রান্তের সংখ্যা, মৃত্যুর মিছিল, ওষুধের অকার্যকারিতা— সব ক্ষেত্রে রেকর্ড হবে, আর বলবেন ‘প্যানিকড’ হবেন না! মানুষ যদি ‘হুদাই’ আতঙ্কগ্রস্তও হয়, তাহলে তাদের ভরসা জোগানোর দায়িত্বও কিন্তু সরকারের।\nডেঙ্গুর এই ‘প্রতিকারহীন’ বাড়বাড়ন্তের মৌসুমে স্বাস্থ্যমন্ত্রী একের পর এক চমৎকারিত্ব স্থাপন করে চলেছেন। গত ২৬ জুলাই তিনি বললেন, ‘যেভাবে রোহিঙ্গা পপুলেশন বাড়ে আমাদের দেশে এসে, সেভাবে মসকিউটো পপুলেশন বেড়ে যাচ্ছে।’ তার এই তুলনা, এককথায়, তুলনারহিত! কে কবে বলতে পেরেছেন জনগণের মুখ থেকে জবান ছিনিয়ে নেওয়ার মতো এমন কথা?\nএই ‘অশ্রুতপূর্ব’ বক্তব্য দিয়েই তিনি সপরিবার ২৮ জুলাই গোপনে উড়ে যান মালয়েশিয়ায়। কেউ এই সফরের কারণ বলতে পারেন না, কবে ফিরবেন তাও কারো জানা নেই। ডেঙ্গুতে পর্যদুস্ত দেশবাসী দ্বিতীয় দফায় বাকরুদ্ধ।\nতবে জনগণের প্রতি ‘সদয়’ হয়ে সফর কাটছাঁট করে স্বাস্থ্যমন্ত্রী দেশে ফিরেছেন। এতে অবশ্য ডেঙ্গুর ভয়াবহতার কোনও হেরফের ঘটেনি; ঘটার কথাও নয়। এ জন্য আগে থেকে যে পরিকল্পনা-প্রস্তুতির দরকার ছিল, তার ছিটেফোঁটা প্রতিফলনও দুই সিটি করপোরেশনের কাজকর্মে দেখা কি যায়? স্বাস্থ্য মন্ত্রণালয়ও এ বিষয়ে কিছুমাত্র ওয়াকিবহাল ছিল বলে বিশ্বাস করা কঠিন। ‘মশক নিবারণী দপ্তর’ নামের একটি সরকারি কার্যালয় থাকার কথা মানুষ জানে কিনা, তাও কুইজের প্রশ্ন হতে পারে।\n‘ধমক’ দিয়ে সাংবাদিককে সাময়িক চুপ করিয়ে দেওয়া যায় বটে, পরিসংখ্যান উপেক্ষা করে বিপদ তাড়ানোর উপায় নেই, বরং উল্টো বিপদ বাড়ার আশঙ্কাই প্রবল করে।\nমশা মারতে কামান দাগার কথা প্রচলিত আছে বটে, কিন্তু মুখে মুখে ডেঙ্গু নিয়ন্ত্রণের কথা এই প্রথম শোনা গেলো।\nসন্তানহারা মা-বাবা জানেন, ডেঙ্গু কতটা ছিনিয়ে নিয়েছে; স্ত্রীহারা স্বামী জানেন, ডেঙ্গু কী নিয়ে গেছে; স্বজনহারা মানুষ জানেন, ডেঙ্গু কতটা মার মেরেছে… এই মানুষগুলোর শোকের ভাগিদার না হন, অন্তত তাদের শোক করতে দিন!\nএইডিস জাহিদ মালেক ডেঙ্গু স্বাস্থ্যসেবা\n৩ Responses -- “জনস্বাস্থ্য বনাম স্বাস্থ্যমন্ত্রী”\nএকে তাকে ব্লেম গেমে ফেলছেন কেনো? খোদ দেশরত্ন প্রধানমন্ত্রীই তো বিবিসির সাক্ষাৎকারে ডেঙ্গু এবং বিনাবিচারে প্রানসংহারকে এক ফুঁতে উড়িয়ে দিয়েছেন!\n“আক্কেলঅলাকে আক্কেল দিলে, নিজের আক্কেল হয়,\nবেআক্কেলকে আক্কেল দিলে নিজের আক্কেল ক্ষয়।”\nদয়া করে আক্কেলঅলাদের সম্বন্ধে লিখুন।\nতবে “লিমিটের মধ্যে”। “লিমিটের মধ্যে” লেখার নতুন ওহি নাজিল হয়েছে।\nMd. Mahbubul Haque, না বুইজ্জা উপায় আছে? ক্রসফায়ারে দিবো।


.: তনুশ্রী দেবনাথ\nসময়ের সরণী ধরে চলতে চলতে হাতে তুলে নিই অবহেলার বিষপাত্র, জীবনের বোধহয় নির্দিষ্ট কোন কক্ষপথ থাকে না। মর্জিমাফিক চলা নিয়ম বিরুদ্ধ, অন্যের মতিগতি বুঝে ভাসিয়ে দিতে হয় মান্দাস। চাহিদা যত সামান্যই হোক , না পাওয়ার যন্ত্রণায় মুখ ঢাকে পড়ন্ত যৌবন। নিক্তিতে মেপে কি জীবন চলে? তার চেয়ে ঢের ভালো ইচ্ছা মৃত্যু , দয়া ভিক্ষা বড় বেশি লজ্জাজনক। বাগান ভর্তি ফুল ফুটলে যেমন ভ্রমরের ওড়াউড়ি টের পাওয়া যায়, ঠিক তেমনি পাতা ঝরার দিনে বাজে বিষাদের স্বরলিপি। কুয়াশা জমতে জমতে ধূসর শীত ভোর খোঁজে সূর্যের রং। আচ্ছন্ন দুচোখে বাষ্প জমতে জমতে কখন যেন নদী হয়ে যায়।।\nবিভাগ সমূহ: কবিতা, তনুশ্রী দেবনাথ


অনলাইনে ক্লাস করে ‘গ্রাজুয়েট’ বিড়াল! - Ctg Times\nঅনলাইনে ক্লাস করে ‘গ্রাজুয়েট’ বিড়াল!\nপ্রকাশ: ৭ জুন, ২০২২ ২:২২ : অপরাহ্ণ\nমালিকের সঙ্গেই অনলাইনে সবগুলো ক্লাসে অংশ নিয়েছিল সুকি নামের একটি বিড়াল। তবে, বিড়ালটির এই ধৈর্য্যের স্বীকৃতি স্বরূপ তাকে সম্মাননা জানিয়েছে মার্কিন যুক্তরাষ্ট্রের একটি বিশ্ববিদ্যালয়। সামাজিক যোগাযোগ মাধ্যমে সুকির মালিক তার স্নাতক অনুষ্ঠানের একটি ছবি শেয়ার দিলে তার সঙ্গে সুকিকেও পোজ দিতে দেখা যায়।\nজানা গেছে, ইউএস কলেজের স্নাতক অনুষ্ঠানে হাজার হাজার শিক্ষার্থীর পাশাপাশি টুপি মাথায় সুকিও সবার নজর কেড়েছে।\nসংবাদমাধ্যম ফক্স ৭- জানায়, ফ্রান্সেসকা বর্ডিয়ার সম্প্রতি অস্টিনের টেক্সাস বিশ্ববিদ্যালয় থেকে স্নাতক সম্পন্ন করেছেন। তবে, এই মাইলফলক অর্জনে ফ্রান্সেসকার পাশে ছিলেন তার পোষা বিড়াল সুকি। মালিকের সঙ্গে অনলাইন প্রতিটি ক্লাসেই ছিলেন সুকি।\nপোস্টে দেওয়া ক্যাপশনে তিনি লিখেছেন, আমার বিড়াল আমার সঙ্গে প্রতিটি জুম ক্লাসে অংশ নিয়েছে। আমরা দুজনেই একসঙ্গে অস্টিনের ইউনিভার্সিটি অব টেক্সাস থেকে স্নাতক সম্পন্ন করব।\nএদিকে, শেয়ার করার পর থেকেই ইনস্টাগ্রামে পোস্টটি ভাইরাল হয়ে গেছে। অন্যদিকে, ইউনিভার্সিটিও তার পোস্টের জবাব দিয়ে দুজনকেই অভিনন্দন জানিয়েছে।\nবার্ডিয়ার আরও জানান, কোভিড মহামারির মধ্যে কলেজের বেশিরভাগ ক্লাসই বাড়িতে করতে বাধ্য হয়েছেন তিনি। আমি বেশিরভাগ সময়ই আমার অ্যাপার্টমেন্টে ছিলাম এবং আমার পাশে ছিল সুকি। সে সবসময় আমার ল্যাপটপের পাশে বসে থাকত।


টঙ্গী তা’মীরুল মিল্লাত মাদ্রাসায় বার্ষিক পুরস্কার বিতরণশুধু পরীক্ষার জন্য নয়, শিক্ষার্থীদেরকেজীবন গড়ার সার্বিক প্রস্তুতি নিতে হবে - প্রফেসর কোরবান আলী - দৈনিক আজকের জনতা\nস্টাফ রিপোর্টার, টঙ্গী :\nতা’মীরুল মিল্লাত ট্রাস্টের চেয়ারম্যান প্রফেসর ড. মোহাম্মদ কোরবান আলী বলেছেন, শুধু পরীক্ষার প্রস্তুতির জন্য নয়, বরং পরিবার, সামাজ, দেশ তথা পৃথিবীর সর্বত্র জ্ঞানের আলো ছড়িয়ে দেওয়ার জন্য ছাত্রদেরকে জীবন গড়ার সার্বিক প্রস্তুতি নিতে হবে। শুধু মাদ্রাসায় নয়, বরং গুনে-মানে সর্বত্র সেরা হতে হবে। এই কমপিটিশন সর্বত্রই বজায় রাখতে হবে। শুধু বাংলাদেশ নয়, পৃথিবীর সর্বত্র আমরা ফাস্ট হবো এমন লক্ষ্য নিয়ে এগুতে হবে। তিনি তা’মীরুল মিল্লাত মাদ্রাসার ছাত্রদের উদ্দেশ্যে আরো বলেন, যে কোন ভাল কাজ, বিশেষ করে অর্থনৈতিক কাজে কমপিটিশন করতে হবে। গ্লোবাল কমপিটিশনে তোমরা অবদান রাখবে। পৃথিবীর যে কোন স্থানে কমপিটিশনে ফাস্ট, সেকেন্ড, থার্ড হতে হবে। দেশকে আলোকিত করবে; পৃথিবীকে আলোকিত করবে মাদ্রাসার ছাত্ররা।\nতিনি শনিবার টঙ্গী তা’মীরুল মিল্লাত কামিল মাদ্রাসায় বার্ষিক পুরস্কার বিতরণী অনুষ্ঠানে প্রধান অতিথির বক্তৃতায় এসব কথা বলেন। অনুষ্ঠানে বিশেষ অতিথির বক্তব্য দেন, তা’মীরুল মিল্লাত ট্রাস্ট্রের সেক্রেটারি বিশিষ্ট শিক্ষাবীদ অধ্যক্ষ মাওলানা মুহাম্মদ যাইনুল আবেদীন। মাদ্রাসার ভারপ্রাপ্ত অধ্যক্ষ মাওলানা মো. মিজানুর রহমানের সভাপতিত্বে ও সহকারী অধ্যাপক মাওলানা সাঈদুল ইসলামের সঞ্চালনায় অনুষ্ঠানে আরো বক্তব্য দেন, ঢাকার মীর হাজীরবাগ তা’মীরুল মিল্লাত কামিল মাদ্রাসার অধ্যক্ষ ড. মাওলানা মো. আবু ইউসুফ খান, তা’মীরুল মিল্লাত ট্রাস্ট্রের মোতওয়াল্লী মাওলানা সাব্বির আহমেদ, ছাত্র প্রতিনিধি মো. খায়রুল আনাম প্রমুখ। অনুষ্ঠানের শুরুতে কুরআন থেকে তিলাওয়াত করেন মাদ্রাসার হিফজ বিভাগের ছাত্র মুহাম্মদ আদনান। এসময় মাদ্রাসার সাবেক ভারপ্রাপ্ত অধ্যক্ষ মাওলানা শফিক উল্লাহ আল-মাদানীসহ বিভিন্ন বিভাগের শিক্ষক ও ছাত্ররা উপস্থিত ছিলেন।\nপ্রধান অতিথির বক্তব্যে ড. কোরবান আলী আরো বলেন, আমাদের মাদ্রাসার মূল লক্ষ্য হলো ছাত্ররা এখানে শিক্ষিত হয়ে কুরআস-হাদীসের আলোকে জীবন গড়বে। তা’মীরুল মিল্লাত মাদ্রাসা বাংলাদেশের মাদ্রাসাগুলোর মধ্যে শ্রেষ্ঠ মাদ্রাসা। এর তিনটি শাখা রয়েছে। তার মধ্যে গাজীপুরের এই শাখায় ছাত্র সংখ্যা সবচেয়ে বেশি। আমরা এই মাদ্রাসা নিয়ে গর্ব করি। মাদ্রাসাটি আরো উন্নত ও ভাল করুক আমরা এই প্রত্যাশা করি। তিনি বলেন, যখন নির্ধারিত কারিকুলামে পাঠদান কার্যক্রম চলে তখন ছাত্র-শিক্ষকরা ব্যস্ত হয়ে পড়েন। এতে তাদের মধ্যে একেগেয়েমি চলে আসতে থাকে। ফলে কারিকুলাম ছাড়াও আমরা কিছু কার্যক্রম পরিচালনা করে থাকি। যাতে তাদের মধ্য থেকে একগেয়েমি ভাব দূর হয়ে যায়। তিনি বলেন, আমরা একাডেমিক কার্যক্রম দেখে সাফল্য পরিমাপ করে থাকি। তাতে এই মাদ্রাসা শ্রেষ্ঠ। রেজাল্টের দিক থেকে প্রায় প্রতিবারই বাংলাদেশের শ্রেষ্ঠস্থান দখল করে এই মাদ্রাসা।\nঅধ্যক্ষ মাওলানা মুহাম্মাদ যাইনুল আবেদীন শিক্ষা প্রতিষ্ঠান লাগাতার বন্ধে উদ্বেগ প্রকাশ করে বলেন, মহান মুক্তিযুদ্ধের সময় ৯ মাস শিক্ষা প্রতিষ্ঠান বন্ধ ছিল। ৭১ সালের পরীক্ষা ৭২ সালে হয়েছিল। যারা ৭২ সালে পরীক্ষা দিয়েছিল তাদেরকে লেখা-পড়া ছাড়া পাস বলে অবহেলা করা হতো। তাদের ভাল কোন চাকরি হতো না। এবারের ২০ সালের অবস্থাও এমন হয় কিনা ভয় হয়। কিন্তু লেখা-পড়া ছাড়া কেউ পাস করুক আমরা তা চাই না। তাই আমরা অনলাইনে ক্লাশ চালু রাখার সর্বাত্মক চেষ্টা করছি। কিন্তু অনলাইনেরও ক্ষতিকর দিক রয়েছে। তিনি বলেন, অনলাইনে ক্লাশে অংশ নেওয়ার সুযোগে শিক্ষার্থীরা ক্ষতিকর দিক নিয়ে ব্যস্থ হয়ে পড়ছে। এতে নৈতিকতার অবক্ষয় নিয়ে আমরা চিন্তিত। তিনি ছাত্রদের উদ্দেশ্যে বলেন, নৈতিকতার অবক্ষয় যাদের হয়েছে তাদের দিয়ে দুনিয়ার ভাল কোন কাজ হয় নাই, হবেও না। নৈতিকতা সম্পন্ন মানুষ যুগ যুগ ধরে মর্যাদা পেয়ে আসছে। অন্ত:দৃষ্টি দিয়ে তারা অনেক দূর পর্যন্ত দেখতে পারে। তারা অন্যায় কাজে জড়িত হয় না।\nতিনি বলেন, আমল-আখলাকের মাধ্যমে নবীজীর (সা.) আদর্শ বাস্তবায়ন তকরতে হবে। করোনাকে ভয় না করে করোনার সৃষ্টিকর্তাকে ভয় করলে আমরা আরো তাকওয়া অর্জন করতে পারতাম।\nঅনুষ্ঠান শেষে করোনায় আক্রান্ত স্থানীয় সংসদ সদস্য, যুব ও ক্রীড়া প্রতিমন্ত্রী জাহিদ আহসান রাসেল ও তাঁর সহধর্মিনীর আশু রোগমুক্তি কামনা ও মাওলানা গোলাম সরওয়ার সাঈদীর রুহের মাগফিরাতের জন্য মোনাজাত পরিচালনা করেন অধ্যক্ষ মাওলানা যাইনুল আবেদীন।


দীপিকার এই টি-শার্টের দাম ৮৪ লাখ টাকা দীপিকার এই টি-শার্টের দাম ৮৪ লাখ টাকা – mkantho.com\nবিনোদন ডেস্ক : দীপিকার শরীরে যে পোশাকটি দেখতে পাচ্ছেন তা হয়তো আপনার কাছে মনে হতে পারে সাধারণ কোনো পোশাক। কিন্তু এর মূল্য জানলে আপনার চোখ কপালে উঠে যাবে।\nবলিউডভিত্তিক সংবাদমাধ্যম বলিউড বাবল জানিয়েছে, এশিয়ার অন্যতম সেরা আবেদনময়ী এই অভিনেত্রী যে টি-শার্টটি পরেছেন, সেটি বিলাসবহুল ফ্যাশন হাউস লুই ভুইতোঁর। আপনি যদি খুব ধনী হন, তাহলে পোশাকটি দেখে ৫০ হাজার রুপি খরচ করতে মনে চাইতে পারে। কিন্তু দীপিকার সেই টি-শার্ট আর পায়জামার দাম শুনলে নিশ্চিত আপনার চোখ কপালে উঠবে।\nসংবাদমাধ্যমটি জানিয়েছে, পোশাকটির ব্র্যান্ডের অফিশিয়াল ওয়েবসাইট অনুযায়ী দীপিকার টি-শার্টের দাম ৯০ হাজার ইউরো, যা বাংলাদেশি মুদ্রায় ৮৪ লাখ টাকার বেশি!\nঅন্যদিকে তিনি যে পায়জামা পরছেন, সেটির দাম ৬ হাজার ৮০০ ইউরো, যা বাংলাদেশি মুদ্রায় ৬ লাখ ৩৮ হাজার টাকার বেশি!\nপ্রসঙ্গত, দীপিকাকে আগামীতে দেখা যাবে সায়েন্স ফিকশন থ্রিলার ‘প্রজেক্ট কে’ সিনেমায়। সিনেমাটিতে তার বিপরীতে আছেন বাহুবলি খ্যাত তারকা প্রভাস। এ ছাড়া আগামী বছরের শুরুতে ‘পাঠান’ সিনেমা মুক্তি পাবে দীপিকার।


বাংলাদেশকে র‌্যাংকিংয়ে আটে পাঠাবে পাকিস্তান!Dinajpur24 | The Largest Bangla News Paper of Bangladesh | Dinajpur24 | The Largest Bangla News Paper of Bangladesh\nপ্রচ্ছদ খেলাধুলা বাংলাদেশকে র‌্যাংকিংয়ে আটে পাঠাবে পাকিস্তান!\nবাংলাদেশকে র‌্যাংকিংয়ে আটে পাঠাবে পাকিস্তান!\n(দিনাজপুর২৪.কম) অস্ট্রেলিয়ার মাটিতে গত ১২ বছরে কোনো জয় পায়নি পাকিস্তান। তারাই কি না সিডনিতে অস্ট্রেলিয়াকে হারিয়ে দিয়েছিল রোববার। নিয়মিত অধিনায়ক আজহার আলীর অনুপস্থিতিতে যেন পাকিস্তানিদের জন্য ভাগ্য নিয়েই হাজির হন ভারপ্রাপ্ত অধিনায়ক মোহাম্মদ হাফিজ। পার্থে সিরিজের তৃতীয় ওয়ানডেতেও ইনজুরির কারণে খেলতে না পারার সম্ভাবনা রয়েছে আজহার আলির। তার পরিবর্তে অধিনায়ক হাফিজই। পার্থেও কী তবে জিতে যাবে পাকিস্তান?\nপার্থে তারা ওই ম্যাচ জিতলেই র‌্যাংকিংয়ে এক ধাপ উত্তরণ ঘটবে পাকিস্তানের। বাংলাদেশকে আট নম্বরে ঠেলে দিয়ে উঠে যাবে র‌্যাংকিংয়ের সাত নম্বরে। পার্থে তারা যদি পাকিস্তানকে হারাতে পারে, তাহলে রেটিং পয়েন্ট বেড়ে দাঁড়াবে ৯২। এখন তাদের পয়েন্ট রয়েছে ৯০। বাংলাদেশের পয়েন্ট হলো ৯১। অথ্যাৎ পার্থে জিতলে ১ পয়েন্ট বেড়ে যাবে পাকিস্তানিদের।\nনিউজিল্যান্ডের বিপক্ষে সিরিজ শুরুর আগে বাংলাদেশের রেটিং পয়েন্ট ছিল ৯৫। তিন ম্যাচের ওয়ানডে সিরিজে হোয়াইটওয়াশ হওয়ার কারণে ৪টি গুরুত্বপূর্ণ রেটিং পয়েন্ট হারায় বাংলাদেশ। ৯৫ থেকে কমে পয়েন্ট দাঁড়িয়েছে ৯১-এ।\nপ্রায় দেড় বছর আগেই ঘরের মাঠে পাকিস্তানকে হোয়াইটওয়াশ করে র‌্যাংকিংয়ের আট নম্বরে উঠে এসেছিল বাংলাদেশ। ওয়ানডেতে সাফল্যের ধারাবাহিকতায় বাংলাদেশ উঠে এসেছিল আরও ১ ধাপ উপরে। অর্থ্যাৎ, সাত নম্বরে। যার ফলে বাংলাদেশ এ বছর ইংল্যান্ডে অনুষ্ঠিতব্য সরাসরি চ্যাম্পিয়ন্স ট্রফিতে খেলার সুযোগ পাচ্ছে।\n২০১৯ বিশ্বকাপে সরাসরি খেলতে হলে বাংলাদেশকে চলতি বছর ৩০ সেপ্টেম্বরের মধ্যে র‌্যাংকিংয়ে সেরা আটের মধ্যে থাকতে হবে। অন্যথায় বাছাই পর্ব খেলেই তবে বিশ্বকাপের মূল পর্বে নাম লেখাতে হবে টাইগার বাহিনীকে। ৮৬ রেটিং পয়েন্ট নিয়ে ৯ নম্বরে রয়েছে ওয়েস্ট ইন্ডিজ। -ডেস্ক\nঅস্ত্র মামলায় মুক্ত সালমান\n২০ হাজার মানুষের যাতায়াতের ভরসা নৌকা!


ভূতের ভয়ে বাংলো ছেড়েছেন সাবেক মন্ত্রী! - ডেইলি সাতক্ষীরা\nHome » ভূতের ভয়ে বাংলো ছেড়েছেন সাবেক মন্ত্রী!\nমার্চ ১৫, ২০১৮0মন্তব্য 195 ভিউ\nভূতের ভয়ে সরকারি বাংলো ছেড়ে দিয়েছেন ভারতের বিহার রাজ্যের সাবেক এক মন্ত্রী। সম্প্রতি এমনই এক অভিযোগ উঠেছে। সাবেক ওই মন্ত্রীর নাম তেজ প্রতাপ যাদব। তিনি রাষ্ট্রীয় জনতা দলের নেতা।\nএ বিষয়ে তেজ প্রতাপ যাদব জানান, বাংলোতে ভূত আছে। আর এজন্যই সরকারি বাংলো ছাড়তে বাধ্য হয়েছেন তিনি।\nজানা গেছে, ২০১৭ সালে নিতিশ কুমার ক্ষমতায় এলে, তেজ প্রতাপ যাদবকে সরকারি বাসভবন ছেড়ে দিতে বলা হয়েছিল।\nএদিকে, এই অভিযোগ অস্বীকার করেছে মুখ্যমন্ত্রী নিতিশের দল। দলের পক্ষ থেকে জানানো হয়েছে, তেজ প্রতাপ যাদবের মাথায় গণ্ডগোল হয়েছে। তিনি মানুষের মনোযোগ আকর্ষণ করতে যা ইচ্ছা তাই বলে বেড়াচ্ছেন। গণমাধ্যমের খবর হওয়ার জন্য এসব উল্টাপাল্টা বকছেন তিনি।\nপ্রসঙ্গত, রাষ্ট্রীয় জনতা দলের প্রধান লালু প্রসাদের বড় ছেলে তেজ প্রতাপ যাদব। তিনি মন্ত্রী থাকাকালে সমর্থকদের সঙ্গে সাক্ষাৎ করতে ওই বাংলো ব্যবহার করতেন। তথ্যসূত্র: এনডিটিভি\n৫৭ বছরের নায়কের বিপরীতে ২৮ বছর বয়সী তামান্না!\nবিশ্বে সবচেয়ে বেশি সুখী ফিনল্যান্ডের মানুষ,বাংলাদেশ ১১৫তম


প্রকাশের সময় : November 9, 2019, 2:48 PM\nআপডেট সময় : November 9, 2019 at 2:48 pm\nআসিফ কাজল : বাংলাদেশ সেনাবাহিনীর সাবেক সেনা প্রধান মোহাম্মদ নুরুদ্দীন খান বলেছেন, মেজর আবদুল গণি না হলে ভাষা আন্দোলন হতো না। মেজর গণি না থাকলে বাংলাদেশ স্বাধীন হতো না। মেজর গণির অবদানের কারণেই আজকের বাংলাদেশ সেনাবাহিনী প্রতিষ্ঠা করা হয়েছে। অথচ জাতি হিসেবে আমরা তাকে প্রাপ্য সম্মান দিতে পারিনি।\nশনিবার দুপুরে মহাখালীর রাওয়া হেলমেট হলে ইস্টবেঙ্গল রেজিমেন্টের প্রতিষ্ঠাতা মেজর আবদুল গণির ৬৩তম মৃত্যু দিবসে আলোচনা সভায় তিনি এসব কথা বলেন। অবসরপ্রাপ্ত সশস্ত্র বাহিনী কল্যাণ সংঘ (রাওয়া) ও মেজর গণি পরিষদের যৌথ উদ্যোগে আলোচনা সভার সভাপতিত্ব করেন মেজর খন্দকার নুরুল আফসার (অব.)।\nসাবেক সেনা প্রধান আতিকুর রহমান মেজর আবদুল গণিকে স্মরণ করে বলেন, শুধুমাত্র ইস্টবেঙ্গল রেজিমেন্টের প্রতিষ্ঠাতা নন, তিনি বাংলাদেশ সেনা বাহিনীর অন্যতম প্রতিষ্ঠাতা। ওই সময় সেনাবাহিনীর প্রতি ভীতি ছিলো তৎকালীন যুবসমাজের। পরিবারও চাইতেন না তার সন্তান সেনাবাহিনীতে যোগদান করুক। সেই ভীতি ভেঙে ছিলেন মেজর আবদুল গণি। ৬৩ বছর পর হলে তাকে প্রাপ্য সম্মান জানানো শুরু হয়েছে।\nস্মরণ সভায় স্বাগত বক্তব্য দেন রাওয়া সাধারণ সম্পাদক লে. কর্নেল মো. সামসুল ইসলাম। প্রবন্ধ উপস্থাপন করেন কর্নেল মোহাম্মদ আব্দুল হক। এছাড়া, মেজর গণি পরিষদ মহাসচিব মো. আনোয়ারুল ইসলাম ভূঁইয়া।\nআলোচনা সভায় মেজর জেনারেল এ এল এম ফজলুর রহমান (অব.) বীরপ্রতিক বলেন, এই বেঙ্গল রেজিমেন্ট ছিলো বলেই আমরা স্বাধীনতা পেয়েছি। এই রেজিমেন্ট ছিলো বলেই মুক্তিযোদ্ধাদেরকে ট্রেনিং দেওয়া সম্ভব হয়েছে। এই ইস্টবেঙ্গল রেজিমেন্ট থাকার জন্যই মুক্তিযোদ্ধের ৯ জন কমান্ডার ও সাব কমান্ডার করা সম্ভব হয়েছিলো। এই রেজিমেন্ট না থাকলে আমরা হইতো ট্রেনিং করতে ভারতে যেতাম। আমাদের ভারতীয় সেনা বাহিনী ট্রেনিং দিতো। হইতো ভারতীয় সেনা বাহিনীর হাতেই পাকিস্থান সেনাবাহিনী আত্নসমর্পণ করতো। তার অবদানের কথা মাথায় রেখে বাংলাদেশ সেবাবাহিনীকে মেজর গণির স্মরণে কাজ করার আহ্বান জানান তিনি।\nমেজর আবদুল গণির ভাগ্নে ও সাংবাদিক শওকত মাহমুদ তার বক্তব্যে রাওয়া ক্লাব যে স্বীকৃতি দিয়েছে তার জন্য তিনি কৃতজ্ঞতা জানান। তিনি বলেন, পূর্ব পাকিস্তান মিলিটারিতে তিনিই প্রথম বাঙালী সেনা কর্মকর্তারা বাংলা ভাষায় কথা বলার দাবি জানিয়েছিলেন। ভাষা আন্দোলনের সূচনাকারী মেজর গণি। তিনি আক্ষেপ করে বলেন, অথচ দেশের প্রতি তার এ আত্নত্যাগ প্রাচার হয় না। সভায় মেজর গণি পরিষদের পক্ষে থেকে সরকারের কাছে এই বাঙ্গালী ইতিহাসের এই কৃতি সন্তানের অবদান সরকারি ও রাষ্ট্রীয়ভাবে প্রতিষ্ঠা করার দাবি জানানো হয়।\nঅনুষ্ঠানে মেজর গণি পরিষদ সরকার ও রাষ্ট্রীয় স্বীকৃতি জানিয়ে ১২ দফা দাবি পেশ করেন। উল্লেখযোগ্য দাবিগুলো হলো- রাষ্ট্রীয়ভাবে ও সরকারিভাবে তার জন্ম ও মৃত্যু দিবস পালন, জাতীয় বীরের মর্যাদা প্রদান, জাতীয় প্যারেড গ্রাউন্ড তার নামে নামকরণ, স্কুল কলেজের পাঠ্যপুস্তকে তার জীবনী প্রকাশ, কুমিল্লা ময়নামতি সেনানিবাস তার নামে নামকরণ।\nমেজর আবদুল গণি ১৯১৫ সালের ১ ডিসেম্বর কুমিল্লা জেলার ব্রাহ্মণ পাড়া থানার নাগাইশ গ্রামে সম্ভ্রান্ত মুসলিম পরিবারে জন্মগ্রহণ করেন। যুবসমাজকে নৈতিক অবক্ষয় থেকে রক্ষা করার জন্য ১৯৩৩ সালে তার নেতৃত্বে সবুজ কোর্তা সমিতি গঠন করেন। লেখাপড়া শেষে কোলকাতা ফায়ারব্রিগেড কর্মকর্তা হিসেবে যোগদান করেন। ১৯৪০ সালে দ্বিতীয় বিশ্বযুদ্ধে বৃটিশ ভারতীয় সেনা বাহিনীতে যোগ দেন।\nবার্মা সম্মুখ যুদ্ধে তিনি বীরত্বের সঙ্গে নেতৃত্ব দেন তিনি। যুদ্ধ শেষে দেশ বিভাগের পর বাঙালী যোদ্ধাদের নিয়ে দুটি মুসলিম ইউনিট গঠন করেন। তার অধিনায়কত্বে এ রেজিমেন্ট ১৯৪৭ সালে সেপ্টেম্বরে ঢাকার কুর্মিটোলায় কার্যক্রম শুরু হয়। তার অদম্য চেষ্টায় ১৯৪৮ সালের ১৫ ফেব্রুয়ারি সরকারিভাবে ইস্টবেঙ্গল রেজিমেন্ট প্রতিষ্ঠা করা হয়। ১৯৫৪ সালে চাকুরী থেকে অবসর নেন।\nএরপর থেকেই শুরু হয় তার রাজনৈতিক জীবন। প্রাদেশিক পরিষদের সদস্য বুড়িচং ব্রাহ্মণপাড়া থেকে নির্বাচিত হন। তার ঐকান্তিক প্রচেষ্টায় তদানীন্তন পূর্ব পাকিস্তান ক্যাডেট কলেজ, আর্মি স্টাফ কলেজ, সামরিক একাডেমী, চন্দ্রঘোনা পেপার মিল প্রতিষ্ঠা করা হয়।\n১৯৫৭ সালের নভেম্বরের দ্বিতীয় সপ্তাহে জার্মানির বন শহরে পূর্ব পাকিস্তানের প্রতিনিধি হিসেব আন্তর্জাতিক সামরিক বাহিনীর প্রাক্তন সদস্যদের সংগঠন (‘ওয়াল্ড ভেটার্যা ন’) যোগ দেন। নভেম্বর মাসের ১১ তারিখ আকস্মিকভাবে মৃত্যুবরণ করেন।\nমেজর আবদুল গণির প্রতিষ্ঠিত ইস্টবেঙ্গল রেজিমেন্ট ১৯৭১ সালে মহান মুক্তিযুদ্ধে বীরত্বের সঙ্গে লড়াই করে স্বাধীনতা অর্জন করেন। পৃথিবীর মানচিত্রে সার্বভৌম দেশ হিসেবে নতুন ভূখণ্ডের সৃষ্টি হয় বাংলাদেশ। দেশের জন্য গৌরবোজ্জ্বল ও কৃতিত্বপূর্ণ অবদানের জন্য মেজর এম এ গণিকে গণপ্রজাতন্ত্রী বাংলাদেশ সরকার ১৯৮১ সালে মরণোত্তর স্বাধীনতা পদক প্রদান করেন।\nঅনুষ্ঠানে বক্তব্য দেন সাবেক মেজর জেনারেল কাজী মোহাম্মদ শহীদ্দুল্লাহ, মেজর জেনারেল ইমামুজ্জামান, বীর বিক্রম, মেজর জেনারেল জামিল ডি আহসান, ব্রিগেডিয়ার জেনালের শাহেদুল আনাম খান, মেজর জেনারেল সৈয়দ মুহাম্মদ ইব্রাহীম প্রমুখ।


আ. লীগের পর বিএনপি কার্যালয়ে মনোনয়ন উৎসব - ডেইলি সাতক্ষীরা\nHome » আ. লীগের পর বিএনপি কার্যালয়ে মনোনয়ন উৎসব\nআ. লীগের পর বিএনপি কার্যালয়ে মনোনয়ন উৎসব\nনভে ১২, ২০১৮0মন্তব্য 72 ভিউ\nঅনলাইন ডেস্ক: ব্যাপক উৎসাহ-উদ্দীপনার মধ্য দিয়ে গত শুক্রবার আওয়ামী লীগের মনোনয়নপত্র সংগ্রহ ও জমাদান কার্যক্রম শুরু হয়। ফলে একাদশ জাতীয় সংসদ নির্বাচনে নৌকার প্রার্থী হতে সারা দেশ থেকে মনোনয়নপ্রত্যাশীরা ভিড় জমান আওয়ামী লীগ সভানেত্রীর ধানমন্ডির রাজনৈতিক কার্যালয়ে।\nএতে কয়েকদিন ধরে ধানমন্ডি এলাকায় উৎসবমুখর পরিবেশ বিরাজ করছে সব সময়। এবার সেই উৎসবের ছোঁয়া লেগেছে রাজধানীর নয়া পল্টনে বিএনপির কেন্দ্রীয় কার্যালয়ে।\nরবিবার বিএনপি নির্বাচনে অংশ নেওয়ার ঘোষণা দিয়ে আজ সোমবার থেকে মনোনয়নপত্র বিক্রি শুরু করলে ধানের শীষের প্রার্থী হতে সারা দেশ থেকে মনোনয়নপ্রত্যাশীরা ভিড় জমান রাজধানীর নয়া পল্টনের কেন্দ্রীয় কার্যালয়ে।\nআজ সোমবার সকাল সাড়ে ১০টায় বিএনপি চেয়ারপারসন বেগম খালেদা জিয়ার জন্য ফরম সংগ্রহের মাধ্যমে দলটির মনোনয়নপত্র বিক্রি কার্যক্রম শুরু হয়। ফলে সকাল থেকেই স্লোগানে স্লোগানে নয়া পল্টন এলাকা মুখরিত হয়ে উঠেছে। হাজার হাজার নেতা-কর্মীর উপস্থিতিতে সরগরম বিএনপি কার্যালয়।\nমনোনয়ন ফরম বিতরণের নির্ধারিত সময় সকাল ১০টা থাকলেও ভোর থেকেই নেতা-কর্মী ভিড় জমান সেখানে। বেলা বাড়ার সঙ্গে সঙ্গে বাড়তে থাকে নেতা-কর্মীর ভিড়; যার কারণে উৎসরমুখর পরিবেশ বিরাজ করছে সব সময়। এ যেন নির্বাচনী ঢল নেমেছে বিএনপির কার্যালয়ের সামনে।\nপ্রচণ্ড ভিড়ের কারণে হিমশিম খেতে হচ্ছে নিরাপত্তার দায়িত্বে থাকা পুলিশ ও দলের নেতা-কর্মীদের।\nএদিকে, মনোনয়ন ফরম বিক্রি ঘিরে এই ভিড়ের কারণে পল্টন এলাকায় দেখা গেছে তীব্র যানজট। মিছিল ও আগত নেতা-কর্মীদের ভিড়ের কারণে ওই এলাকায় যান চলাচল বাধাগ্রস্ত হচ্ছে। ফলে অনেকে হেঁটেই গন্তব্যে যেতে বাধ্য হচ্ছেন।\nজানা যায়, আজ সোমবার সকাল সাড়ে ১০টায় বিএনপি চেয়ারপারসন বেগম খালেদা জিয়ার জন্য ফরম সংগ্রহের মাধ্যমে দলটির মনোনয়নপত্র বিক্রি শুরু হয়েছে। ফেনী-১, বগুড়া-৬ ও বগুড়া-৭ আসনের জন্য খালেদা জিয়ার পক্ষে মনোনয়নপত্র সংগ্রহ করেন বিএনপির মহাসচিব মির্জা ফখরুল ইসলাম আলমগীর ও দলের জাতীয় স্থায়ী কমিটির সদস্য নজরুল ইসলাম খান।\nদলীয় সূত্রে জানা যায়, আজ সোমবার ও আগামীকাল মঙ্গলবার নয়া পল্টনের কেন্দ্রীয় কার্যালয় থেকে মনোনয়নপত্র উত্তোলন করতে পারবেন আগ্রহীরা। এটা সকাল ১০টায় শুরু হওয়া এ কার্যক্রম চলবে বিকাল ৪টা পর্যন্ত।\nমনোনয়নপত্র পূরণ করে আগামী মঙ্গলবার ও বুধবার সকাল ১০টা থেকে বিকাল ৪টার মধ্যে এই কার্যালয়ে জমা দিতে হবে।\nসাতক্ষীরায় স্কুল ছাত্র হত্যায় যাবজ্জীবন


এখন সিলেট ডট কম | EkhonSylhet.com | কেনো সিলেটে লকডাউন চাই\nপ্রকাশিত হয়েছে : ৩:১৬:২৩,অপরাহ্ন ২৭ জুন ২০২০ | সংবাদটি ২৩৫ বার পঠিত\nইকরামুল কবির ▪\nবৈশ্বিক করোনার সংক্রমণ থেকে রক্ষায় ঘরে থাকার বিকল্প নেই। একথা বিশ্ব স্বাস্থ্য সংস্থাসহ দেশ-বিদেশের সব প্রচার মাধ্যমে একযোগে প্রচারিত হয়ে আসছে করোনার আগ্রাসনের প্রথম থেকে এখনো। চলাচলে কিংবা কোথাও অবস্থানে সামাজিক দূরত্ন বজায় রাখার কথা বলা হচ্ছে প্রতিদিন।\nকেনাকাটা ও গণপরিবহনেও সামাজিক দূরত্ব বজায় রাখার নির্দেশনা রয়েছে সরকারের। মাস্ক পরা বাধ্যতামূলক, না পরলে শাস্তি- অর্থদন্ড (৬ মাসের জেল বা এক লাখ টাকা অর্থদণ্ড) রয়েছে বিধিবিধানে। কিন্তু বাস্তবে কী বাস্তবায়ন করা সম্ভব হচ্ছো?\nআমরা যারা গণনাধ্যমে কাজ করি প্রায়ই প্রশাসনের ভ্রাম্যমাণ আদালতের সঙ্গে থেকে সংবাদ সংগ্রহ করি স্বাস্থ্যবিধি না মানার কারণে জরিমানা করতে দেখি। কিন্তু তাতেও কী লাভ হয়েছে? নগরবাসী কী তা মানছে?\nসিলেট জেলার লোকসংখ্যা ৩৫ লাখ ৬৭ হাজারেরও বেশি আর সিলেট নগরীর লোকসংখ্যা ৮ লাখ ৬০ হাজারের মতো। এতো জনবসতির এই জেলা ও নগরীতে কে স্বাস্থ্যবিধি মানছে, কে মানছে না, তার খবর রাখা কারো পক্ষে সম্ভব নয়। জনগণকেই সচেতন হতে হবে। প্রশাসন, সেনাবাহিনী, আইনশৃঙ্খলা বাহিনী দিয়ে জনগণকে স্বাস্থ্যবিধি মানানো সম্ভব নয়। আমার বাস্তব অভিজ্ঞতা থেকে তা-ই মনে হচ্ছে।\n৫ এপ্রিল সিলেটে প্রথম করোনা রোগী সনাক্ত হয়েছিলেন ওসমানী মেডিকেল কলেজের সহকারি অধ্যাপক ডা. মঈন উদ্দিন। ওই দিনকে সিলেটের করোনা আক্রান্তের প্রথম দিন ধরে লকডাউন চলাকালে ৪০ দিনে ১৫ মে সকাল পর্যন্ত সিলেটে আক্রান্তের সংখ্যা দাঁড়ায় ১০৩। আর ওই দিন পর্যন্ত মৃত্যুবরণ করেন ৩ জন।\nঈদের কেনাকাটার জন্য সরকার লকডাউন তুলে স্বাস্থ্যবিধি মেনে শপিং মল ও দোকানপাট খোলার অনুমতি দেয়। সিলেট নগরীর ব্যবসায়ীরা করোনা সংক্রমণের আশঙ্কায় শপিংমল ও দোকানপাট না খোলার ব্যাপারে ঐক্যবদ্ধ সিদ্ধান্ত নিলেও শেষ পর্যন্ত সিদ্ধান্তে থাকেননি অনেক ব্যবসায়ী।\nফলে করোনাকে তুচ্ছ মনে করে ঈদের কেনাকাটায় মনোনিবেশ করেন ক্রেতা- বিক্রেতারা। ঈদের কেনাকাটায় লকডাউন উঠে যাওয়ায় এবং লোকজন স্বাস্থ্যবিধি না মেনে ঈদের কেনাকাটায় ঝাপিয়ে পড়ায় করোনা থাবা বসায় সিলেটের ওপর।\nঈদের দিন সিলেটে করোনা আক্রান্তের সংখ্যা দাঁড়ায় ৩১০ জনে আর মৃতের সংখ্যা দাঁড়ায় দশে। শুরু হয় করোনার ঊর্ধ্বগতির আক্রমণ। প্রথম দিন থেকে মে মাসের শেষে ৫৬ দিনে সিলেটে আক্রান্তের সংখ্যা দাঁড়ায় ৫৫৫ আর মৃতের সংখ্যা ১৪-এ। এই ধারা ভয়ঙ্কর রূপ নেয় জুন মাসে এসে।\nজুন মাসের ২৬ তারিখ পর্যন্ত আক্রান্তের সংখ্যা দাঁড়ায় ২,২১৪। মৃতের সংখ্যা দাঁড়ায় ৪৮ জনে। আগের ৫৬ দিনের হিসেব বাদ দিলে শুধু জুন মাসে করোনায় আক্রান্ত হন ১,৬৫৯ জন। আর জুন মাসে মৃত্যুবরণ করেন ৩৪ জন।\nঈদের পর থেকে আক্রান্ত আর মৃতের সংখ্যা হু হু করে বেড়ে যাওয়ার পেছনে হঠাৎ লকডাউন তুলে দিয়ে ঈদের কেনাকাটাকে প্রধান কারণ মনে করছেন কোভিড ১৯ বিশেষজ্ঞরা। সরকার ব্যবসায়ীদের কথা চিন্তা করে মানবিক কারণে ঈদের আগে লকডাউন তুলে দিয়ে বিপণি বিতান ও দোকানপাট খোলার ক্ষেত্রে স্বাস্থ্যবিধি ও সামাজিক দূরত্ব মেনে চলার বেশ কিছু নির্দেশনা দিয়েছিলো।\nকিন্তু বাস্তবিক অর্থে তা কেউ মানেনি। প্রশাসনের পক্ষ থেকে শত চেষ্টা ও জরিমানা করেও লাভ হয়নি। যার ফলে আক্রান্ত আর মৃত্যুর মিছিলে যোগ হতে থাকে নতুন নতুন মুখ। জুন মাসে প্রতিদিন গড়ে ৬৩ জনেরও বেশি আক্রান্ত হয়েছেন সিলেটে। আজ (২৬ জুন) ১২২ জন আক্রান্ত হয়েছেন।\nপরিশেষে বলতে চাই। অবহেলা আর অযত্নে ৮২ দিন অতিবাহিত করেছি আমরা। আর নয়। প্রশ্ন এসেছে লকডাউন হলে ব্যবসায়ীরা ক্ষতিগ্রস্ত হবেন। যদি পাল্টা প্রশ্ন কেউ রাখেন, কালিঘাট, লালদিঘীর পাড়, বন্দরবাজার, জিন্দাবাজার, আম্বরখানা ঈদের সময় স্বাস্থ্যবিধি ও সামাজিক দূরত্ব মেনে ব্যবসা করেছিলেন? বলবেন ক্রেতারা মানে নাই।\nতাইতো এখন একটি প্রশ্ন সবার মুখে মুখে ঘুরছে ‘জীবন আগে না জীবিকা আগে?’ তাই জীবন বাঁচাতে কঠোর লকডাউনের বিকল্প নাই। আর তা না হলে সিলেটের করোনা আইসোলেশন সেন্টার গুলোতে জায়গা হবে না। ভাবনাটা সুস্থ মানুষের। ঘরে থাকুন, সুস্থ থাকুন।\nতথ্যসূত্র: স্বাস্থ্য অধিদপ্তর, সিলেট বিভাগীয় কার্যালয়।


সুনামগঞ্জে ৪ হাজার প্রবাসীর মধ্যে হোম কোয়ারেন্টিনে মাত্র ২৩৭ জন – .:. Sylheterkantho .:.\nপ্রকাশিত: ৯:৫৩ অপরাহ্ণ, মার্চ ২২, ২০২০\nবিশ্বের বিভিন্ন দেশ থেকে সুনামগঞ্জে প্রায় চার হাজার প্রবাসী আসলেও হোম কোয়ারেন্টিনে রয়েছেন মাত্র ২৩৭ জন। জেলা প্রশাসনের পক্ষ থেকে প্রবাসীদের খোঁজে বের করতে সকল ইউনিয়ন, থানা ও উপজেলার পরিষদকে দায়িত্ব দেওয়া হয়েছে। তবে তাদের খোঁজ পেতে বেগ পাচ্ছে প্রশাসনকে।\nএ ব্যাপারে সিভিল সার্জন ডা. শামস উদ্দিন বলেন, এখন পর্যন্ত ২৩৭ জন প্রবাসী হোম কোয়ারেন্টিনে রয়েছেন। আমরা সুনামগঞ্জে আসা সকল প্রবাসীদের হোম কোয়ারেন্টিনে রাখার জন্য মাঠ পর্যায়ে কর্মীরা কাজ করেছেন। এখন পর্যন্ত যারা হোম কোয়ারেন্টিনে রয়েছেন তাদের মধ্যে করোনার কোন উপসর্গ পাওয়া যায়নি।


স্টাফ রিপোর্টার : তিন বছরে ২০১৩ থেকে ২০১৬ শিল্পখাতে কমেছে প্রায় ৯ লাখ নারীর কর্মসংস্থান। এর পেছনে মূল কারণ নারী ও পুরুষের বৈষম্য। এবং নারীদের কারিগরি শিক্ষার অভাব। নারীদের শুধু মাধ্যমিক ও উচ্চ মাধ্যমিক শিক্ষা দিলেই হবে না পাশাপাশি নারীদের কর্মমুখী শিক্ষারও ব্যবস্থা গ্রহণ করা জরুরী হয়ে পড়েছে। দেশের উৎপাদনমুখী শিল্পখাতে নারীরা পুরুষের সমান শিল্পখাতে অবদান রাখতে পারবে না বলে এমেন একটি ধারণা সৃষ্টি হয়েছে। এজন্য ক্রমেই সংকুচিত হচ্ছে শিল্পক্ষেত্রে নারীর কর্মসংস্থান। এজন্য বৈষম্যের শিকার হচ্ছেন নারীরা। যা গত ৩ বছরে আরও উদ্বেগজনক হারে বেড়েছে। এখনই উদ্যোগ গ্রহণ না করলে ভবিষ্যতে এই সংখ্যা আরও বাড়তে পারে।\nগতকাল বুধবার রাজধানীর গুলশান এলাকার একটি হোটেলে ‘প্রোমোটিং ফিমেল এমপ্লয়মেন্ট ইন বাংলাদেশ ফর রিয়লাইজিং ডেমোগ্রাফিক ডিভিডেন্স’ প্রতিবেদনে এসব তথ্য জানানো হয়। প্রতিবেদন উপস্থাপন করেন সিপিডির (সেন্টার ফর পলিসি ডায়ালগ) বিশেষ ফেলো ড.মুস্তাফিজুর রহমান।\nপ্রতিবেদনে দেখানো হয়, নারীদের ‘আনপেইড’ বা অবৈতনিক কাজের সংখ্যা বেশি। এই সংখ্যা সারাদেশে শতকরা প্রায় ৯০ ভাগ এগুলো গণনা করা হলে জিডিপিতে নারীদের অবদান ৭৭ থেকে ৮৭ শতাংশ হতে পারতো। গার্মেন্টস কারখানার নারী শ্রমিকদের কাজের ক্ষেত্র নিয়ে সুনিদিষ্ট ভাবে গবেষণা হওয়ার দরকার। এই শিল্পখাতে নালেিদর কারিগরি প্রশিক্ষণ জরুরী হয়ে পড়েছে।\nমূলত ২০০২ সাল থেকে ধীরে ধীরে দেশে নারীর কর্মসংস্থান কমতে শুরু করে। বর্তমানে কর্মক্ষেত্রে পুরুষের অংশগ্রহণ ৮০ দশমিক ৫ শতাংশ। অথচ নারীর অংশগ্রহণ মাত্র ৩৬ দশমিক ৩ শতাংশ। অথচ সারা বিশ্বে গড়ে ৫০ শতাংশ নারীকর্মক্ষেত্রে রয়েছেন।\nমুস্তাফিজুর রহমান বলেন, নারী বান্ধব কর্মক্ষেত্র সৃষ্টি করতে হবে। তা না হলে প্রতিনিয়তই কর্মক্ষেত্রে নারীর অংশগ্রহণ কমে যাবে। তাছাড়া, নারীরা কম মজুরিতে ঝুঁকিপূর্ণ কাজ করেন, এটাও বন্ধ করা দরকার। সেইসঙ্গে, নারীরা যেসব সামাজিক সমস্যার মুখোমুখি হচ্ছেন তা রোধ করতে হবে। নারীর ক্ষমতায়নে সমতা করতে পারলেই দেশের অর্থনৈতিক উন্নয়ন সম্ভব। নারীর উপরে যৌন হয়রানি বন্ধ করে সামাজিক নিরাপত্তা আরও জোরনদার করার দরকার। কর্মক্ষেত্রে নারী পুরুষের বেতন কাঠামোর সমতার দরকার।\nতিনি আরও বলেন, পরিবহন ও বসবাসের স্থানও নারী বান্ধব হতে হবে। তবেই দেশ সামনের দিকে এগিয়ে যাবে।\nসাধারণ অর্থনীতি বিভাগের সদস্য ও সিনিয়ন সচিব ড. শামসুল আলম বলেন, প্রবৃদ্ধি বাড়াতে হলে নারীদের জন্য বেশি বেশি কর্মক্ষেত্র সৃষ্টি করতে হবে। বিশ্বব্যাপী কর্মক্ষেত্রে নারীর অংশগ্রহণ বাড়ছে আমাদেরও সেই পথে হাঁটতে হবে। খাবার রান্না ও গৃহস্থালি কাজের স্বীকৃতি পায় না নারী। এসব কাজ জিডিপিতে অন্তর্ভুক্তি দরকার।\nবিএনপির নির্বাহী কমিটির সদস্য তাবিথ আউয়াল বলেন, আমাদের সমাজের মানুষের একধরনের প্রত্যাশা তৈরী হয়েছে যে, একজন নারী একই সাথে ফুলটাইম মা হবে, ফুলটাইম স্ত্রী হবে আবার ফুলটাইম চাকুরীজীবি হবে। বাল্যবিবাহ বন্ধ করতে হবে। বাল্যবিবাহ বন্ধ করার লক্ষ্যে চাকরিকে শর্ত দিতে হবে।\nএসময় আরও উপস্থিত ছিলেন, ডেনমার্কের রাষ্ট্রদূত মিকাইল হেমিনিতি উইন্থার, সিপিডির নির্বাহী পরিচালক ড. ফাহমিদা খাতুন, বিএনপির নির্বাহী কমিটির সদস্য তাবিথ আউয়াল, বিবিএস পরিচালক ইন্ডাস্ট্রি অ্যান্ড লেবার উইং কবির উদ্দিন আহমেদ, ইউনডিপির শারমিন ইসলাম প্রমুখ।


রাজশাহীতে ওয়ার্ড পর্যায়ে দেওয়া হলো টিকার\nরাজশাহীতে ওয়ার্ড পর্যায়ে দেওয়া হলো টিকার দ্বিতীয় ডোজ\nআপডেট: ১৮৪০ ঘণ্টা, সেপ্টেম্বর ৭, ২০২১\nরাজশাহী: রাজশাহীতে গণটিকা ক্যাম্পেইনের প্রথম দিনে সিটি করপোরেশন এলাকার ওয়ার্ড পর্যায়েই মিললো করোনা টিকার দ্বিতীয় ডোজ।\nরাজশাহী সিটি করপোরেশনের ব্যবস্থাপনায় মঙ্গলবার (৭ সেপ্টেম্বর) মহানগরের ৩০টি ওয়ার্ডের ৮৪টি কেন্দ্রে একযোগে করোনার টিকার দ্বিতীয় ডোজ দেওয়া হয়।\nআগামী ৮, ১১ ও ১২ সেপ্টেম্বরও এই ক্যাম্পেইন পরিচালিত হবে। যারা ওয়ার্ড পর্যায়ে প্রথমম ডোজ টিকা নিয়েছেন, তারা নিজ নিজ ওয়ার্ড কেন্দ্রে টিকা কার্ড ও এসএমএস প্রাপ্তি সাপেক্ষে করোনা টিকা নিতে পারবেন।\nটিকা সংকটের কারণে মহানগর এলাকায় প্রথম ডোজ দেওয়ার জন্য গণটিকা ক্যাম্পেইন আয়োজন করা হলেও বন্ধ করা হয়েছিল। ওই সময় টিকার জন্য রেজিস্ট্রেশন করলেও মজুদ ফুরিয়ে যাওয়ায় তাদের অনেকেই টিকা পাননি। তবে তারা অনেকেই দ্বিতীয় ডোজের টিকা নিতে পেরেছেন। সকাল থেকে দুপুর পর্যন্ত শান্তিপূর্ণ পরিবেশে টিকা দেওয়া হয়। মহানগরের ৩০টি ওয়ার্ডের ৮৪টি কেন্দ্রে দেওয়া হয়েছে মডার্নার দ্বিতীয় ডোজ টিকা।\nএছাড়া রাজশাহীর উপজেলা পর্যায়ের ১০০টি কেন্দ্রেও মঙ্গলবার টিকা দেওয়া হয়েছে। এগুলোতে দেওয়া হয়েছে সিনোফার্মের টিকা। তবে রাজশাহীর নয় উপজেলার মধ্যে এ দিন গোদাগাড়ী উপজেলায় বিশেষ এই ক্যাম্পেইন হয়নি।\nরাজশাহী সিটি করপোরেশনের প্রধান স্বাস্থ্য কর্মকর্তা ডা. এফএএম আঞ্জুমান আরা জানান, গত ৭ ও ৮ আগস্ট ওয়ার্ড পর্যায়ে গণটিকা কার্যক্রমে প্রথম ডোজ টিকা দেওয়া হয়। যারা প্রথম ডোজ নিয়েছিলেন এখন শুধু তাদেরই দ্বিতীয় ডোজের টিকা দেওয়া হচ্ছে। যারা ১৬ আগস্ট টিকা নিয়েছেন তাদেরও ১২ সেপ্টেম্বর ওয়ার্ডে পর্যায়ে ক্যাম্পেইন করে দ্বিতীয় ডোজের টিকা দেওয়া হবে। এছাড়া রাজশাহী সরকারি টিচার্স ট্রেনিং কলেজ, সংক্রমক ব্যধি হাসপাতাল, পুলিশ হাসপাতাল ও সিএমএইচেও টিকাদান কেন্দ্রে কর্মসূচি চলছে।\nরাজশাহী সিভিল সার্জন ডা. কাইয়ুম তালুকদার বলেন, ৭ আগস্ট রাজশাহীর ৯ উপজেলায় ৪৫ হাজার ২০০ মানুষকে প্রথম ডোজ টিকা দেওয়া হয়েছিল। তাদের দ্বিতীয় ডোজের জন্যই এ ক্যাম্পেইন। যদিও রাজশাহীর গোদাগাড়ীতে আজ দ্বিতীয় ডোজের গণটিকা ক্যাম্পেইন হয়নি। সেখানে বুধবার এই ক্যাম্পেইন চলবে বলেও জানান রাজশাহী জেলা সিভিল সার্জন।\nবাংলাদেশ সময়: ১৮৩৯ ঘণ্টা, সেপ্টেম্বর ০৭, ২০২১


ঢাবির ‘খ’ ইউনিটে ফেল ৮৩.১১% ঢাবির ‘খ’ ইউনিটে ফেল ৮৩.১১% – চারদিকে২৪.কম\nঢাবির ‘খ’ ইউনিটে ফেল ৮৩.১১%\nভর্ত্তি ফলাফল ঘোষণা করেন ঢাবি ভিসি ড. মো. আখতারুজ্জামান\nক্যাম্পাস ডেস্ক: ঢাকা বিশ্ববিদ্যালয়ের (ঢাবি) ২০২০-২১ শিক্ষাবর্ষে কলা অনুষদভুক্ত ‘খ’ ইউনিটের প্রথম বর্ষ স্নাতক (সম্মান) শ্রেণির ভর্তি পরীক্ষার ফল প্রকাশ করা হয়েছে। মঙ্গলবার (২ নভেম্বর) দুপুর সাড়ে ১২টায় বিশ্ববিদ্যালয়ের উপাচার্য অধ্যাপক ড. মো. আখতারুজ্জামান প্রশাসনিক ভবনের অধ্যাপক আব্দুল মতিন চৌধুরী ভার্চুয়াল ক্লাসরুমে আনুষ্ঠানিকভাবে ফল প্রকাশ করেন।\nএ বছর ‘খ’ ইউনিটে আবেদন করেছিলেন ৪৭ হাজার ৬৪০ জন। এর মধ্যে অংশগ্রহণ করেছেন ৪১ হাজার ৫২৪ জন। পাস করেছেন মাত্র ৭০১২ জন শিক্ষার্থী। যা মোট শিক্ষার্থীর ১৬ দশমিক ৮৯ শতাংশ। বাকি ৮৩ দশমিক ১১ শতাংশ শিক্ষার্থীই ফেল করেছেন। পরীক্ষার্থীরা বিশ্ববিদ্যালয়ের admission.eis.du.ac.bd ওয়েবসাইট থেকে লগইন করে ফল জানতে পারবেন। এ ক্ষেত্রে উচ্চ মাধ্যমিক পরীক্ষার রোল নম্বর, বোর্ডের নাম, পাসের সন এবং মাধ্যমিক পরীক্ষার রোল নম্বর লাগবে।\nএছাড়া আবেদনকারীরা যেকোনো মোবাইল অপারেটর থেকে টাইপ করে DU Kha <roll no> টাইপ করে 16321 নম্বরে পাঠিয়ে (send) ফিরতি এসএমএসে ফল জানতে পারবেন। বিষয় পছন্দক্রম ফরম পূরণের তারিখ-পাস (মেধাক্রম ১-২৩৭৮) ছাত্রছাত্রীরা ৮ থেকে ১৫ নভেম্বর পর্যন্ত ভর্তি পরীক্ষার ওয়েবসাইটে বিস্তারিত ফরম ও বিষয়ের পছন্দক্রম ফরম পূরণ করতে হবে।


খুলনা অফিস : বিস্তারিত কর্মসূচির মধ্য দিয়ে খুলনা প্রেস ক্লাবের সাবেক সভাপতি, একুশে পদকপ্রাপ্ত নির্ভীক সাংবাদিক মানিক চন্দ্র সাহার ১৩তম মৃত্যুবার্ষিকী পালিত হয়েছে। এ উপলক্ষে খুলনা প্রেসক্লাব, খুলনা সাংবাদিক ইউনিয়ন, প্রয়াত মানিক সাহার পরিবারবর্গ বিভিন্ন কর্মসূচি পালন করে। সন্ধ্যায় ছাত্র ইউনিয়ন প্রেসক্লাব চত্বরে সাংবাদিক স্মৃতিস্তম্ভে প্রদীপ প্রজ্বলন ও শপথ পাঠ করে।\nএ উপলক্ষে গতকাল রোববার খুলনা প্রেস ক্লাবের হুমায়ুন কবীর বালু মিলনায়তনে স্মরণসভা অনুষ্ঠিত হয়। খুলনা প্রেস ক্লাবের সভাপতি এস এম হাবিব স্মরণ সভায় সভাপতিত্ব করেন। সভা পরিচালনা করেণ ক্লাবের সাধারণ সম্পাদক সুবীর কুমার রায়।\nস্মরণ সভায় অন্যান্যের মধ্যে বক্তৃতা করেন খুলনা প্রেস ক্লাবের সাবেক সভাপতি মকবুল হোসেন মিন্টু ও শেখ আবু হাসান, ক্লাবের সিনিয়র সহ-সভাপতি শেখ দিদারুল আলম, সাবেক সাধারণ সম্পাদক এস এম জাহিদ হোসেন ও মো. সাহেব আলী, সাবেক সদস্য সচিব মো. মুন্সি মাহবুব আলম সোহাগ, নির্বাহী সদস্য মো. হুমায়ুন কবীর, ক্লাব সদস্য অমল সাহা, মোজাম্মেল হক হাওলাদার, মো. শাহ আলম, এইচ এম আলাউদ্দিন, কৌশিক দে, মো. আনিসউদ্দিন, শেখ শামসুদ্দীন দোহা, প্রয়াত সাংবাদিক মানিক সাহার ছোট ভাই দিলীপ সাহা, প্রেস ক্লাবের ইউজার সদস্য প্রবীর কুমার বিশ্বাস ও শরিফুল ইসলাম বনি প্রমুখ।\nসভায় বক্তারা বলেন, মানিক সাহা ছিলেন নির্ভীক ও প্রগতিশীল সাংবাদিক। মানিক সাহা হত্যাকা-ে বিস্ফোরক অংশের মামলাটি রাষ্ট্রপক্ষ থেকে পুনঃতদন্তের দাবি জানান সাংবাদিক নেতৃবৃন্দ। এছাড়া হত্যাকান্ডের মামলায় নিম্ন আদালতের রায় উচ্চ আদালতে যেন বহাল থাকে সে দাবিও জানানো হয় সভায়। এর আগে প্রেস ক্লাবের নেতৃবৃন্দ, খুলনা সাংবাদিক ইউনিয়নের নেতৃবৃন্দ, খুলনা-২ আসনের সংসদ সদস্য মিজানুর রহমান মিজান, প্রয়াত সাংবাদিক মানিক চন্দ্র সাহার পরিবারের পক্ষ থেকে ক্লাব চত্বরে অবস্থিত শহীদ সাংবাদিক স্মৃতিস্তম্ভে পুস্পস্তবক অর্পণ করে সাংবাদিক মানিক চন্দ্র সাহার প্রতি শ্রদ্ধাঞ্জলি জানান। এছাড়া স্মরণ সভার শুরতে প্রয়াত সাংবাদিক মানিক চন্দ্র সাহাসহ নিহত সকল সাংবাদিকের আত্মার প্রতি শ্রদ্ধা জানাতে দাঁড়িয়ে এক মিনিট নীরবতা পালন করা হয়।


‘কুরবানির গরুর চেয়েও এ দেশে মানুষের দাম কম′ | পাঠক ভাবনা | DW | 23.09.2015\n‘খাদ্য নিরাপত্তা, স্বাস্থ্য সেবা, শিক্ষা ও চাকরির ব্যবস্থা করছি' – ব্রিটিশ সংবাদপত্র গার্ডিয়ানকে দেওয়া এক সাক্ষাৎকারে প্রধানমন্ত্রী শেখ হাসিনা এ কথা বলেছেন৷ তাঁর এ কথায় আমাদের ফেসবুক পাতায় রাগে ফেটে পড়েছেন পাঠক-বন্ধুরা৷\nডয়চে ভেলের ফেসবুকবন্ধু ফেরদৌস মুন্নির মতে, ‘‘শেখ হাসিনার খাদ্য নিরাপত্তা, স্বাস্থ্য সেবা, শিক্ষা ও চাকরির ব্যবস্থা করার কথা শতকরা এক'শ ভাগই মিথ্যে৷''\nজিনাত মহল মিশোর কটাক্ষ করে লিখেছেন, ‘‘এটা যদি হয় সেবা, তাহলে শাসন আর শোষণ কাকে বলে? মো. তানভির হোসেনেরও একই মত৷\n‘‘জনগণকে কুকুরের মতো গুলি করে হত্যা করা হচ্ছে – এর নাম সেবা?'' এ প্রশ্ন ডয়চে ভেলের ফেসবুক বন্ধু ইউনুস আলীর৷\n‘‘পৃথিবীর এক নম্বর মিথ্যাবাদী হাসিনা'' – লিখেছেন খান কামাল৷\nআকাশ মাহমুদের মতে, ‘‘শেখ হাসিনা এশিয়া মহাদেশের শতাব্দীর শ্রেষ্ঠ স্বৈরশাসক! এর চেয়ে বড় সত্য আর একটিও নাই৷''\nহাসান রেজা শ্যামল বাংলাদেশের বর্তমান সরকারকে ‘জালিম' সরকার বলে আখ্যা দিয়েছেন আমাদের ফেসবুকে৷\n‘‘শোষণ আর অত্যাচার করে নাকি টিকে আছেন শেখ হাসিনা'', এমনটাই মনে করেন ফজলুল হক৷\n‘‘জনগণের ভোটের অধিকার খর্ব করে, সেই মুখে আবার গণতন্ত্র! পৃথিবীর শ্রেষ্ঠ মিথ্যাবাদী!'' বাংলাদেশের প্রধানমন্ত্রী সম্পর্কে এই মন্তব্য করেছেন জহিরুল আলম৷\n‘‘শাসন নয়, শোষণ করা হচ্ছে৷'' শেখ হাসিনা সম্পর্কে সোলায়মান তারিকের ধারণা৷\n‘‘সাক্ষাৎকারভিত্তিক গার্ডিয়ানের এই নিবন্ধটি হলো হাসিনার চিরাচরিত মিথ্যাচারের আরেকটা দলিল৷ সে যদি কেবল দেশসেবা করে, তবে খুন-গুমটা করে কে? খুনি কি কখনো খুনের কথা স্বীকার করে? হাসিনার এ সব ডাহা মিথ্যাচার দেশের জনগণতো দূরের কথা, খোদ আওয়ামী লীগের লোকজনই বিশ্বাস করে না৷''এই কথা ফেসবুকে জানিয়েছেন পাঠক কামরুল ইসলাম৷\nফেসবুকে পাঠকদের প্রায় সকলেরই এক কথা যে, বাংলাদেশের প্রধানমন্ত্রী শেখ হাসিনা মিথ্যা কথা বলেন, তিনি মিথ্যাবাদী৷ তবে কোনো দলের পক্ষ না নিয়ে অমিত কুমার বলেছেন, ‘‘বাংলাদেশের মানুষ দেশের কথা না ভেবে, নিজের ‘ব্যক্তিগত স্বার্থকেই' বড় করে দেখে৷''\nপ্রধানমন্ত্রী কোথায় কী বললেন তা নিয়ে ফেসবুকবন্ধু জাহাঙ্গীর খান মামুনের মাথা ব্যথা নেই৷ তিনি তাঁর মন্তব্যে শেখ হাসিনার দৃষ্টি আকর্ষণ করে লিখেছেন, ‘‘মাননীয় প্রধানমন্ত্রীর সব কথা ঠিক আছে৷ কিন্তু আমরা চাই দুর্নীতির বিরুদ্ধে সরকারের উচিত আরো কঠোর হওয়া৷ এছাড়া সরকারি চাকরিতে নিয়োগের ক্ষেত্রে সকল প্রকারের কোটা বাতিল করা হোক৷ অযোগ্য এবং অপদার্থ মার্কা কর্মকর্তা দিয়ে সরকারি সেবার মান ভালো হচ্ছে না৷''\nবাংলাদেশে আইন থাকলেও আইনের প্রয়োগ নেই আর সে বিষয়টিই মনে হয় বোঝাতে চেয়েছেন ডয়চে ভেলের ফেসবুকবন্ধু মাহবুব এলাহি৷ তাঁর বক্তব্যে, ‘‘মক্কা শরিফের ইমামদের ছবি দিয়ে মিথ্যা বানোয়াট সংবাদ পরিবেশনসহ দেশের বিরুদ্ধে ষড়যন্ত্রকারী আমার দেশ সম্পাদক সেই দোষে জেলে৷ আর এটাই যদি সংবাদপত্রের কণ্ঠরোধ হয় তবে এমন কণ্ঠরোধ আমি হাজারবার চাই৷ পেট্রোল বোমা নিক্ষেপকারী, মানুষভভর্তি বাসে আগুন যারা দিয়েছে তাদেরকে ‘ক্রসফায়ার' যদি আইনের চোখে অপরাধ হয়, তবে অপরাধীই হওয়াই ভালো৷''\n‘খাদ্য নিরাপত্তা, স্বাস্থ্য সেবা, শিক্ষা ও চাকরির ব্যবস্থা করছি' - প্রাধানমন্ত্রীর এই বক্তব্যে হেলাল খান শেখ হাসিনাকে সরাসরি অ্যাড্রেস করে বলছেন, ‘‘মাননীয় প্রধানমন্ত্রী, আপনার প্রতি সম্মান পূর্বক জানতে চাই যে আপনার এ কথাটা কতটুকু সত্য? আজ বাংলাদেশ কোথায় গিয়ে দাঁড়িয়েছে, তা কি আপনার জানা আছে? আপনি কি দেশের কোনো খবরাখবর রাখেন? হ্যাঁ, আপনি কিভাবে জানবেন? আপনি অনেক কর্মব্যস্ত মানুষ! আপনার কি এ সব দেখার সময়...৷''\n‘‘আমাদের প্রধানমন্ত্রী গুছিয়ে অনেক সুন্দর মিথ্যা বলতে পারেন! ভেরি গুড৷'' মো. রোকনের মন্তব্য৷\nমোহাম্মদ কালাম বাংলাদেশের প্রধানমন্ত্রী সম্পর্কে দুঃখ করে লিখেছেন, ‘‘তিনি দেশে সারাক্ষণ মিথ্যাচার করেন, এখন বিদেশেও তাই করলেন৷''\nশান্তা ইসলাম মনে করেন, বিরোধীদলের নেতাদের গুম ও বন্দি না করলে শেখ হাসিনা টিকে থাকতে পারতেন না৷\nসব অপরাধেরই বিচার হয় আর সেকথা বলতে চাইছেন পাঠক এস এ শওকত হোসেন৷ তাঁর কথায়, ‘‘প্রতিটি মরার হিসাব দিতে হবে একদিন৷''\nবাংলাদেশের বর্তমান পরিস্থিতির নমুনা তুলে ধরে মন্তব্য করেছেন বন্ধু রফিক৷ ‘‘জনগণের চাওয়া কি প্রতিদিন পুলিশ ও ছাত্রলীগের হাতে মা-বোন ধর্ষণ ও খুন হোক? শেখ হাসিনা শুধু এই চাওয়াটাই পূরণ করতেছে! যা জনগণ চায় না, উনি সেটাই করতেছে! আর চাকরি ও বিচারের কথা কি বলবো? তাহলে শিক্ষার অমর্যাদা করা হবে! কারণ এ দেশে শিক্ষিত ছেলে-মেয়েদের অভাব নেই৷ কিন্তু চাকরির কোনো খবর নেই!''\nবাংলাদেশে মানুষের জীবনের মূল্য নেই৷ আশরাফ শিকদার সেকথাই লিখেছেন৷ তাঁর ভাষায়, ‘‘কুরবানির গরুর চেয়েও এ দেশে মানুষের দাম কম৷ আর এটাই গণতন্ত্র!''\nবাংলাদেশের প্রধানমন্ত্রী শেখ হাসিনার ‘দ্য গার্ডিয়ান' পত্রিকাকে দেয়া সাক্ষাৎকার নিয়ে চলছে ব্যাপক আলোচনা৷সমালোচকরা সামাজিক যোগাযোগের মাধ্যমেগুলিতেই বেশি সরব৷ শেখ হাসিনার পুরস্কার সেখানে ঢেকে যাচ্ছে তিরস্কারে৷ (22.09.2015)\nকি-ওয়ার্ডস ফেসবুক, মতামত, পাঠক ভাবনা, শেখ হাসিনা, গার্ডিয়ান


পাবলিক পরীক্ষায় থাকছে না জিপিএ ৫, ফল সিজিপিএ ৪-এ | BD24Live.com\nপ্রকাশিত: ১২:০২ অপরাহ্ণ, ১৩ জুন, ২০১৯\nজুনিয়র স্কুল সার্টিফিকেট (জেএসসি), সেকেন্ডারি স্কুল সার্টিফিকেট (এসএসসি) এবং হায়ার সেকেন্ডারি স্কুল সার্টিফিকেট (এইচএসসি) পরীক্ষায় আর জিপিএ ৫ পাওয়ার সুযোগ থাকছে না। আগামী জেএসসি পরীক্ষা থেকেই কিউমুলেটিভ গ্রেড পয়েন্ট অ্যাভারেজ- সিজিপিএ ৪-এর মধ্যে ফল প্রকাশের উদ্যোগ নিয়েছে শিক্ষা মন্ত্রণালয়।\nবুধবার (১২ জুন) আন্ত শিক্ষা বোর্ড সমন্বয় কমিটির সঙ্গে বৈঠক করেন শিক্ষামন্ত্রী ডা. দীপু মনি। বৈঠকে তিনি সিজিপিএ পুনর্বিন্যাস করে একটি খসড়া উপস্থাপনের নির্দেশ দেন।\nআন্ত শিক্ষা বোর্ডের সভাপতি ও ঢাকা শিক্ষা বোর্ডের চেয়ারম্যান অধ্যাপক মু. জিয়াউল হক বলেন, আন্ত বোর্ডের সঙ্গে শিক্ষামন্ত্রীর বৈঠকে সিজিপিএ ৫-এর পরিবর্তে ৪-এর মধ্যে ফল প্রকাশে সবাই একমত হয়েছেন। তবে এ ব্যাপারে আমরা বিভিন্ন স্টেকহোল্ডারের সঙ্গে বৈঠক করব। বিশ্বের অন্যান্য দেশের ফল পর্যালোচনা করব। এরপর আগামী এক মাসের মধ্যে সিজিপিএ ৪-এর মধ্যে কিভাবে ফল দেওয়া যায় সে ব্যাপারে একটি খসড়া শিক্ষামন্ত্রীর কাছে উপস্থাপন করব। যদি সম্ভব হয় তাহলে চলতি বছরের জেএসসি থেকেই আমরা সিজিপিএ ৪-এর মধ্যে ফল প্রকাশ করতে চাই।


দিলীপকে টপকে বস আনকোরা মুকুল! ক্ষুব্ধ দিলীপ অনুগামীরা - Banglar Chokh | True News for All\nHome Unlabelled দিলীপকে টপকে বস আনকোরা মুকুল! ক্ষুব্ধ দিলীপ অনুগামীরা\nদিলীপকে টপকে বস আনকোরা মুকুল! ক্ষুব্ধ দিলীপ অনুগামীরা\nএখন কি তবে তৃণমূল থেকে আগত মুকুল রায়ই বঙ্গ বিজেপির বস !\nদিল্লির কর্মসমিতির বৈঠকে শাহের বক্তব্য এবং মুকুল রায়ের ভূমিকা থেকে তা স্পষ্ট। অমিত বলে দিয়েছেন দিলীপবাবু , প্রয়োজনে সে ব্যাপারে আলোচনা করে নিতে হবে মুকুল রায়ের সঙ্গে। লোকসভা নির্বাচনের আগে দিল্লিতে জাতীয় কর্মসমিতির বৈঠকে এই নির্দেশ দিয়েছেন বঙ্গ বিজেপির সর্বাধিনায়ক দিলীপ বাবুকে। হতে পারেন তিনি রাজ্য সম্পাদক।\nআর শুধু দিলীপ বাবু নন এই নির্দেশ মানতে হবে কেন্দ্রীয় সম্পাদক রাহুল সিনহাকেও।\nঅর্থাৎ মুকুল রায়কে একপ্রকার দিলীপ ঘোষের মাথার উপর বসিয়েই দিলেন অমিত শাহ। সূত্রের খবর দিল্লির বৈঠকে দিলীপ ঘোষ, রাহুল সিনহাদের উপস্থিতি সত্ত্বেও মুকুল রায় বাংলার মুখ হয়ে বক্তব্য রেখেছেন। তারপর অমিত শাহের সঙ্গে বৈঠকেও রাজনৈতিক গুরুত্ব বাড়িয়ে নিলেন মুকুল রায়। এমনকী অমিত শাহ যখন দিলীপ ঘোষ ও রাহুল সিনহাদের পরামর্শ দিয়েছেন মুকুল রায়ের সঙ্গে কথা বলে নিতে, তখন তাঁরা ঘাড় নেড়ে সম্মতিও দিয়েছেন।\nবেশ কয়েকদিন ধরেই আসছিল মুকুল রায় অনুগামীদের সঙ্গে দিলীপ ঘোষ অনুগামীদের অন্তর্দ্বন্দ্বের খবর। এবার তা আরো তীব্রতর হবে বলে মত রাজনৈতিক বিশ্লেষকদের। দিলীপ ঘোষ শিবিরের বক্তব্য ছিল দলের অন্দরে মুকুল রায় নিজস্ব অনুগামী গোষ্ঠী তৈরি করেছেন এবং দিলীপ ঘোষকে গুরুত্বহীন করে দলের মধ্যে সমান্তরাল ক্ষমতাতন্ত্র তৈরি করার চেষ্টা করছেন।\nনাম প্রকাশে অনিচ্ছুক দিলীপ ঘোষ শিবিরের এক নেতার মতে, "মুকুল রায় ও তার তৃণমূলে থাকাকালীন অনুগামীরা আমাদের উপর খবরদারি করছেন প্রতি মুহূর্তে। নানা ক্ষেত্রেই দলের অভ্যন্তরীণ বিভিন্ন সিদ্ধান্ত নিজের ইচ্ছামত নিয়ে ফেলেন মুকুল।"\nতার কাছ থেকে এও জানা গেছে, দুই শিবিরের অনুগামীদের মধ্যে বচসার কারণে টানা তিনদিন ধরে মুকুলের ফোন ধরেননি দিলীপ !\nলোকসভা ভোটের আগে এই দ্বন্দ্ব যথেষ্টই চিন্তায় রাখবে বঙ্গ বিজেপি কে।


ফেনী থিয়েটার মঞ্চে আনলো মলিয়ঁর'র হাঁসির নাটক পেজগী - দৈনিক প্রথম সংবাদ\nমার্চ ২৯, ২০২২ ৮:১৩ অপরাহ্ণ\nফরাসি নাট্যকার মলিয়ঁর’র হাঁসির নাটক পেজগী মঞ্চায়ন করেছে ঐতিহ্যবাহি নাট্যসংগঠন ফেনী থিয়েটার। সোমবার রাতে জেলা শিল্পকলা একাডেমীর মঞ্চে ‘পেজগী’ নাটকটির মঞ্চায়ন হলে দর্শকদের মনে ব্যাপক সাড়া জাড়িয়েছে। নির্মল হাঁসির এই নাটকটি রুপান্তর করেছেন অপু আনাম। নাটকটির নির্দেশনায় ছিলেন ফেনী থিয়েটারের সদস্য সচিব আনোয়ার হোসেন রাজু।\nনাটকে বিভিন্ন চরিত্রে অভিনয় করেছেন আনোয়ার হোসেন রাজু (আজগর চরিত্র), ফজলুল হক রনি (পেজগী চরিত্র), ফাতেমা জান্নাত শশী (নুরানী চরিত্র), সাজ্জাতুল ইসলাম সানি (মগা চরিত্র), মো. ইরফান মিয়াজী (ম্যানেজার চরিত্র), মো. আব্দুল্লাহ ইবনে ওবায়েদ তুহিন (আকাশ চরিত্র), নাফিসা হক (লাইলী চরিত্র) ও সাদিয়া আফরোজ (কুলসুম চরিত্র)।\nনাটকটির নির্দেশক আনোয়ার হোসেন রাজু বলেন, ‘ফরাসি নাটকের মূখ পটভূমি ঠিক রেখে বাংলাদেশের পুরান ঢাকার বাসিন্দাদের বিচিত্র পূর্ণ জীবন সংস্কৃতি রূপায়িত হয়েছে পেজগী নাটক। এক অশিক্ষিত কাঠ মিস্ত্রির কবিরাজ হয়ে ওঠা এবং উচ্চবিত্ত পরিবারের এক মেয়ের ভুল চিকিৎসা নিয়ে মলিয়েঁরের পেজগী নাটকটি কাহিনী তৈরী হয়।\nনাটকে বাংলাদেশের সমসাময়িক সামাজিক দৈনতা ও স্থলনের নানা প্রসঙ্গ ও যুক্ত হয়েছে। পেজগী নাটকের সংলাপের মাধ্যমে, ভুল চিকিৎসা করেও চালাকির মাধ্যমে কবিরাজগণ বহুবার বেঁচে যায়। তবে শেষ রক্ষা হয় না। তাকে ধরা পড়তে হয়। কবিরাজের চালাকি ধরা পড়ার মধ্য দিয়ে নাটকে সমাপ্তি ঘটে। নাটকটির মাধ্যমে নাট্যকার মূলত অশিক্ষিত ও অপসংস্কৃতি যে কি ভয়ংকর বিপদ ডেকে আনতে পারে সেই বার্তাই দিতে চেয়েছেন। নাটকের কুশীলবদের মুখে হিন্দি-বাংলা-ইংরেজী মিলিত ভাষারূপ এ কামেডি নাটকের পূর্ণতা দিতে সহায়ক হয়েছে।’\nফেনী থিয়েটারের ৩৬ তম প্রযোজনার ‘পেজগী’ নাটকটিকে স্মৃতিবন্ধি করতে নাট্যসংগঠক ও সাংবাদিক নাজমুল হক শামীমের সম্পাদনায় একটি স্মারক ব্রুশিয়ার প্রকাশিত হয়েছে। যার অলঙ্করণ করেছেন চিত্রশিল্পী সুভাষ সূত্র ধর। নাটকের প্রযোজনা অধিকর্তা ছিলেন কামরুল আলম। আলোক প্রক্ষেপনে ছিলেন শফিউল আজম শাহেদ। আবহ সঙ্গীত সহযোগিতায় ছিলেন দিদার উল্যাহ মজুমদার। রূপসজ্জায় ছিলেন নাসির উদ্দিন সাইমুম ও তাহমিন তোফা সীমা।\nফেনী থিয়েটারের প্রধান সমন্বয়কারী কামরুল আলম বলেন, ‘১ জানুয়ারি ১৯৯০ সালে ফেনী থিয়েটার প্রতিষ্ঠিত হয়। ১৯৯০ সালের ১৪ এপ্রিল প্রথম প্রযোজনা ও প্রথম প্রদর্শনী “স্বাধীনতা তুমি কার” মঞ্চস্থ হয়। ফেনী থিয়েটার গত ৩৩ বছর ধরে ফেনীসহ সারা বাংলাদেশে ৩৬টি প্রযোজনার ৮০০টিরও অধিক মঞ্চায়ন সঠিকভাবে উপস্থাপন করেছে। অত্যন্ত সফলতার সাথে ৬টি নাট্যউৎসব, ৩টি পথনাটক উৎসবের আয়োজন করেছে।\nফেনী থিয়েটার ১৯৯৫ সাল থেকে বাংলাদেশে গ্রুপ থিয়েটার ফেডারেশনের পূর্ণঙ্গ সদস্য হিসেবে কার্যক্রম পরিচালনা করে আসছে। আমরা চাই আগামী প্রজন্ম মুক্তিযুদ্ধের চেতনা ও সাংস্কৃতিক কর্মকান্ডের মধ্য দিয়ে উন্নতির শিখরে আরোহন করুক।’


শোষণমূলক আইন ও বিচারপ্রার্থীদের দুর্ভোগ\n০৪ জানুয়ারি ২০২০, ০০:০০\n‘জাস্টিস ডিলেড, জাস্টিস ডিনাইড; জাস্টিস হারিড, জাস্টিস বেরিড’Ñ আমরা প্রায়ই এ ধরনের উদাহরণ দিয়ে থাকি। আমাদের দেশের আইনের দীর্ঘসূত্রতার বিষয়টি বলার অপেক্ষা রাখে না। অনেকের জীবন অবসান হয়; কিন্তু মামলার নিষ্পত্তি হয় না। এ দেশের আইনের ভিত্তি মূলত ব্রিটিশ আইন এবং সেই আইনের তেমন কোনো মৌলিক পরিবর্তন হয়নি। ব্রিটিশরা আইন করেছিল শোষণ এবং শাসনের জন্য। শাসন করতে না পারলে শোষণ করা যায় না। কিন্তু আমাদের দুর্ভাগ্য হলো, ব্রিটিশদের কাছ থেকে স্বাধীনতা লাভ কিংবা বাংলাদেশ স্বাধীন হওয়ার বহু দিন পরও আমরা সেই আইনের পুরনো কাঠামো থেকে বের হয়ে আসতে পারিনি।\nআজো ১৮৮২ সালের আইন দিয়ে ট্রাস্টের কার্যক্রম পরিচালিত হচ্ছে। আর কোম্পানি/ব্যাংকিং আইন ১৯১৩ সালের। কোম্পানি আইনের যেসব ধারা রয়েছে, সে কারণে ট্রাস্ট এখনো শেয়ার মার্কেটে অংশ নিতে পারে না। ফলে ওইসব ধারাকে উপেক্ষা করেই ট্রাস্টকে অর্থনৈতিক কর্মকাণ্ডে অংশ নিতে হচ্ছে।\nএমনকি, ছোটখাটো ব্যাপারেও আমরা ব্রিটিশদের অনুকরণ থেকে মুক্ত হতে পারিনি। আমাদের বিচারকদের প্রতি যথাযথ সম্মান রেখেই বলছি, আমরা যদি তাদের ড্রেসকোড দেখি, দেখা যাবে, গ্রীষ্মকালেও তাদের মাথায় ‘উইগ’ পরে থাকতে হয়। এটা হয়তো ইংল্যান্ডে শীতপ্রধান দেশে সম্ভব। কিন্তু আমাদের গ্রীষ্মপ্রধান এ দেশে কেন? ব্রিটিশদের অনুসরণ করে আমাদের বিচার বিভাগে শীতের ও গ্রীষ্মের ছুটি দেয়া হয়। অথচ আমাদের সংস্কৃতি ও প্রকৃতি বলে, এই ছুটি হওয়া উচিত ঈদের সময় বা রমজানের সময়। আইন বিভাগকে স্বাধীনতা দেয়ার কথা বলা হলেও কেউ প্রশ্ন তোলে না আমাদের আইন ও আইনব্যবস্থা আধুনিক বাংলাদেশের জন্য কতটুকু উপযোগী? কিংবা দেশের সংখ্যাগরিষ্ঠ মুসলিম জনগণের বিশ্বাস ও সংস্কৃতির সাথে সামঞ্জস্য রেখে আইন করা হয়েছে কিনা। উত্তরাধিকার সূত্রে পাওয়া আইনগুলোতে সময়ের বিবর্তনে হয়তো কিছু প্রান্তিক পরিবর্তন হয়েছে; কিন্তু ঔপনিবেশিক আইনের মৌলিক চেতনা ও শোষণের মানসিকতা পরিবর্তনের কোনো লক্ষণ এতে নেই। আইন সংস্কারের কথা বলা হলেও আমাদের চিন্তাভাবনা উত্তরাধিকার সূত্রে পাওয়া আইনকে ঘিরেই আবর্তিত হয়।\nআমরা যখন উন্নয়নের কথা বলি, মনে হবে এর সাথে শুধু অর্থনীতি জড়িত। আসলে তা নয়। আইনশৃঙ্খলা, রাজনীতি, সামাজনীতিÑ সব কিছুই জড়িত এর সাথে। উন্নয়নের সাথে আইনের নিবিড় সম্পর্ক নিয়ে খুব কম বলা হয়েছে। আদালতের বিরুদ্ধে যখন ট্রান্সপারেন্সি ইন্টারন্যাশনাল বা বিভিন্ন ‘ওয়াচডগ’ সংস্থা দুর্নীতির অভিযোগ তোলে, তখন বিচলিত হওয়ার কারণ থাকে বৈকি। কারণ বাংলাদেশে দুর্নীতিই উন্নয়নের পথে অন্যতম প্রধান বাধা।\nআমাদের প্রধান বিচারপতিকেও আইনজীবী বা বিচারকদের সমাবেশে আইনের শাসন সমুন্নত রাখার উপদেশ দিতে হচ্ছে। আইনকে দলীয়করণের অভিযোগ করা হয়। এই অভিযোগের সামান্যতম সত্যতা থাকলেও সাধারণ মানুষের আর কোথাও যাওয়ার জায়গা থাকে না। আমাদের বিচার প্রক্রিয়ার জটিলতা সম্পর্কে যারা অবহিত, তারা জানেন, একটি রিট কেস শুরু করে তা শেষ করা কতটা কঠিন। আবার মামলার চাপে বিচারকরা কখনো কখনো একটি মামলার কিছু অংশ শুনে আরেকটি মামলার শুনানি শুরু করেন। আইনের পরিভাষায় একে বলে ‘আংশিক শুনানি’ ধরা হয় পরদিন বা পরে বিচারক আবার শুনবেন। কিন্তু এরই মধ্যে মামলার বেঞ্চ বা আদালত যদি বদল হয়ে যায়, তাহলে নতুন বিচারক প্রায়ই ওই আংশিক শুনানিকে আমলে নেন না। যে বিচারব্যবস্থা আংশিক শুনানির অনুমতি দেয়, সেখানেই আবার এটাকে অস্বীকার করা হয়। একে ‘বিচারপদ্ধতির অপচয়’ বলা চলে। এটা শিক্ষা শেষ হওয়ার আগেই শিক্ষার্থী ঝরে যাওয়ার মতো। এই বৈপরীত্যের কারণে ভুগতে হয় বিচারপ্রার্থীকে। তবে বিচারককে যে ভুগতে হয় না, তা নয়। ফলে আমাদের রিট মামলাগুলো নিষ্পত্তির কোনো সময়সীমা নেই। মামলার গুরুত্ব নির্বাচনের কোনো বিধানও নেই। অনেক বিচারক রায় দেয়ার আগ মুহূর্তে অন্যত্র বদলি হয়ে চলে যান। তখন বিচারপ্রার্থীর সামনে অগ্রসর হওয়ার সুযোগ বন্ধ হয়ে যায়। তবে আংশিক শুনানি যে একেবারে খারাপ, তা কিন্তু নয়। কারণ কোনো বিচারকের পক্ষে একটি মামলার শুরু থেকে শেষ পর্যন্ত শুনে রায় দেয়া সম্ভব নাও হতে পারে। তাই আংশিক শুনানিব্যবস্থা বহাল রেখেই আমাদের দেশের বিচারিক পদ্ধতির অপচয় কমানো উচিত।\nবর্তমান বিচারপদ্ধতির আরেকটি বিড়ম্বনা হলো ‘স্টে’ বা স্থগিতাদেশ। অবশ্য এটা সাংবিধানিক অধিকার। এর প্রতি পূর্ণ সম্মান রেখেই বলতে চাই, এই সুযোগে অনেক সময় অপরাধীরা আইনের হাত এড়িয়ে চলার সুযোগ পায়। এতে বিচারপ্রার্থীর দুর্ভোগ বাড়ে। আদালতে সাজাপ্রাপ্ত হয়েও ‘স্টে’ নিয়ে আদালতে সময় প্রার্থনার যে দীর্ঘ প্রক্রিয়া শুরু হয়, তাতে অনেক ক্ষেত্রে মাসের পর মাস পেরিয়ে গেলেও চূড়ান্ত রায় হয় না। ফলে আদালতে মামলার পাহাড় শুধু উঁচুই হচ্ছে। এটা আসলে পদ্ধতির দোষ। প্রক্রিয়া যেভাবে চলে, বিচারকরাও সেভাবে চলেন। এটাও বিচারিক পদ্ধতির অপচয়। প্রতিবেশী ভারতসহ অনেক দেশই স্থগিতাদেশকে নিয়ন্ত্রণ করে ফেলেছে। এ দেশেও রায় ঘোষণার সময়সীমা বেঁধে দেয়ার নিয়ম করা হলে বিচারপ্রক্রিয়ার দীর্ঘসূত্রতার অবসান হতে পারে। ফলে মামলাজটও থাকবে না। আমাদের দেশে দ্রুত বিরোধ নিষ্পত্তির জন্য আইনজীবীদের পুরস্কৃত করার ব্যবস্থা চালু করা উচিত। যে আইনজীবী যত দ্রুত বিরোধ নিষ্পত্তি করতে পারবেন, তার জন্য তত প্রণোদনামূলক পুরস্কার থাকবে।\nআসলে শোষণ ও শাসনের জন্য যে আইন তৈরি করা হয়েছিল, তার কিছু প্রান্তিক পরিবর্তন দিয়ে জনগণের জন্য কল্যাণকর কিছু করা যাবে না। প্রয়োজন আমূল পরিবর্তন। ‘আমূল পরিবর্তন’ বলতে আমি নতুন করে আইন তৈরি করাকে বুঝাচ্ছি। নতুন করে তখনই আইন করা যাবে যখন পুরনোটি আর কার্যকর থাকবে না। এ রকম প্রচণ্ড সাহসী পদক্ষেপের পূর্বশর্ত হলো, বিদ্যমান ব্যবস্থাকেই অবৈধ ঘোষণা করা। আজকে যদি আকস্মিকভাবে সব আইন বিলোপ করে দেয়া যায়, তাহলে কী হবে? তখন আমরা চিন্তা করব, আইন ছাড়া কোনো সভ্য দেশ ও সমাজ চলতে পারে না। তাহলে আমাদের চলার উপযোগী, আমাদের চিন্তাচেতনার ও সংস্কৃতির সাথে সামঞ্জস্যপূর্ণ, আমাদের জাতির প্রয়োজন মেটাতে পারে এ রকম আইন কি হবে? এটা একটি হাইপোথিসিস হতে পারে। এ ধরনের হাইপোথিসিসের ওপর গবেষণা করলে আমরা বর্তমান অবস্থা থেকে মুক্তির একটি ফলপ্রসূ উপায় হয়তো খুঁজে পাবো।\nআমাদের বিচারব্যবস্থার আরেকটি ঘাটতি হলো, বিচারাধীন মামলাগুলোর অগ্রগতি মনিটর করার কোনো ব্যবস্থা না থাকা। বছরের পর বছর পার হয়ে যায়, রায় হয় না। এ জন্যও ঔপনিবেশিক শাসন ও শোষণের আইন দায়ী। জনগণের কল্যাণ ও উন্নয়নের জন্য এই আইন পরিবর্তন করতে হবে। তবে মুসলিম সংখ্যাগরিষ্ঠ রাষ্ট্র হিসেবে আমাদের আইনব্যবস্থা অবশ্যই ইসলামী আইনের ভিত্তিতে হওয়া উচিত বলে জনগণ মনে করে। সমাজ ও সংস্কৃতির দাবিও এটা। ব্রিটিশরা যখন মুসলমানদের হাত থেকে ভারতবর্ষের ক্ষমতা দখল করে নেয়, তখন তারাও রাতারাতি নিজেদের আইনব্যবস্থা এ উপমহাদেশে চালু করেনি। তারা মুসলিম আইনগুলো বোঝার চেষ্টা করেছে। ১৯৭২ সালে ওয়ারেন হেস্টিংস বাংলার গভর্নর জেনারেল হয়ে আসার পর তিনি মুসলমানদের আইনব্যবস্থা বোঝার জন্য হানাফি মাজহাবের বিখ্যাত আইনগ্রন্থ ‘হেদায়া’ ইংরেজিতে অনুবাদের নির্দেশ দেন। কয়েক বছর পরিশ্রমের পর গ্রন্থটি অনুবাদ করেছিলেন চার্লস হ্যামিলটন। ইংলিশ বার-এ যারা প্র্যাকটিস করতে চাইতেন, তাদের কারিকুলামে পাঠ্যপুস্তক হিসেবে ‘হেদায়া’ গ্রন্থটি অন্তর্ভুক্ত করেছিল ব্রিটেনের কাউন্সিল অব লিগ্যাল এডুকেশন। ব্রিটিশরা মুসলিম আইন আত্মস্থ করেছিল মুসলমানদের শাসন ও শোষণ করার জন্য। পাশাপাশি, মুসলিম আইনের অনেক কিছু ব্রিটিশ আইনের মৌলিক অংশেও পরিণত হয়েছিল। কারণ, এর চেয়ে উত্তম কিছু তাদের কাছে ছিল না। তাহলে আমরা কেন সেই সংস্কৃতির পুনরুজ্জীবন করব না?\nআমরা সব আইনকে যদি এক মুহূর্তে বাতিল করে দেই, তাহলে আপাতদৃষ্টিতে শূন্যস্থান সৃষ্টি হবে বলে মনে হবে। আসলে তা কিন্তু নয়। মানবসৃষ্ট আইনতো বেশি দিন আগে চালু হয়নি। লিখিত কোনো সংবিধান ছাড়াই ব্রিটিশ পার্লামেন্ট চলছে কনভেনশনের ওপর ভিত্তি করে। আমাদের সমাজের দীর্ঘ ঐতিহ্য ও কনভেনশন রয়েছে। রয়েছে সামাজিক প্রথা ও দর্শন। আমাদের রয়েছে ইসলামী আইন ও জীবনব্যবস্থার সমৃদ্ধ উত্তরাধিকার। রয়েছে ঐশ্বরিক চিরন্তন আইন। তাহলে মানবসৃষ্ট আইন বিলোপের পর কিছু সময়ের জন্য আমরা কনভেনশন ও ঐশ্বরিক আইনের ওপর নির্ভর করব। তখনই আমাদের সমাজের উপযোগী ও সংস্কৃতিমুখী আইন বেরিয়ে আসবে। যুক্তরাষ্ট্রের সাবেক প্রেসিডেন্ট জন অ্যাডামস বলেছিলেন, ‘আপনাদের এমন সব অধিকার আছে যেগুলো সব ধরনের সরকারব্যবস্থা প্রতিষ্ঠার আগে থেকেই আপনারা পেয়েছেন। মানুষের আইন দিয়ে এসব অধিকার বাতিল বা নিয়ন্ত্রণ করা যায় না। কারণ এ সব অধিকার ধরিত্রীর সবচেয়ে বড় আইনপ্রণেতার কাছ থেকে আপনারা লাভ করেছেন।’\nআমাদের বিচারব্যবস্থায় বিচারকদের জবাবদিহি থাকতে হবে। তবে উপযুক্ত কর্তৃত্ব নির্বাচন করতে হবে এ জন্য। সেই কর্তৃত্বের অপব্যবহার রোধের ব্যবস্থাও থাকতে হবে। আমরা ন্যায়পালের কথা বলছি। কিন্তু আইন জটিলতামুক্ত না হলে তিনিও ন্যায়বিচার করতে পারবেন না। এ জন্যই প্রয়োজন আইনের সংস্কার।\nআমাদের গ্রাম বা তৃণমূলপর্যায়ে যেসব বিচারব্যবস্থা রয়েছে যেমন, পঞ্চায়েতÑ সেগুলো আনুষ্ঠানিক স্বীকৃতি দিয়ে কিছু বিচারকার্যক্রম তাদের হাতেও ছেড়ে দেয়া যেতে পারে। এর সাথে বিশিষ্ট ব্যক্তিত্ব, মসজিদের ইমাম ও তৃণমূলপর্যায়ের জনপ্রতিনিধিদের সংশ্লিষ্ট করা যেতে পারে। আসলে, জনদুর্ভোগ লাঘবের জন্যই মৌলিক পরিবর্তন প্রয়োজন।\nবলছি, মানুষের উপকারের মনোভাব নিয়ে সমাজের কল্যাণের জন্য আমরা যদি নিজেদের আইনগুলো পরিবর্তন করতে পারি, তাহলেই আমরা জনগণকে ক্ষমতায়নের যে কথা বলছি, তখনই প্রকৃত অর্থে তাদের ক্ষমতায়ন করা হবে। তখন তাদের আশা আকাক্সক্ষার-কেন্দ্রবিন্দু হতে পারবে আমাদের বিচারব্যবস্থা।হ


ভারতে নোট বাতিলের ৩ বছর: মোদি সরকারের কড়া সমালোচনা, দিল্লিতে বিক্ষোভ - Parstoday\nনভেম্বর ০৮, ২০১৯ ১৭:৫৪ Asia/Dhaka\n২০১৬ সালের ৮ নভেম্বর প্রধানমন্ত্রী নরেন্দ্র মোদি আচমকা পাঁচশ’ ও এক হাজার টাকার নোট বাতিলের ঘোষণা দেওয়ায় সাধারণ মানুষ ব্যাপক দুর্ভোগে পড়েন।\nঅন্যদিকে পশ্চিমবঙ্গের মুখ্যমন্ত্রী মমতা বন্দ্যোপাধ্যায় নোট বাতিলের তিন বছর পূর্তিতে বলেছেন, ‘২০১৬ সালে আজকের দিনে নোটবন্দি চালু করা হয়। ওই ঘোষণার কিছুক্ষণের মধ্যেই আমি বলেছিলাম দেশের অর্থনীতি ও সাধারণ মানুষের জীবন এরফলে বিঘ্নিত হবে। এখন বিশ্বের তাবড় অর্থনীতিবিদ থেকে শুরু করে সাধারণ মানুষ ও বিশেষজ্ঞ সবাই একই কথা বলছেন। সেই দিন অর্থনীতির বিপর্যয় শুরু হয়েছিল আর আজ দেখুন কী পর্যায়ে পৌঁছে গিয়েছে। ব্যাংক সংকটে, অর্থনীতি মন্দায়। কৃষক থেকে শ্রমিক, ছাত্র থেকে যুব, ব্যবসায়ী থেকে গৃহবধূ সকলেই ভুক্তভোগী।’\nদিল্লিতে যুব কংগ্রেসের বিক্ষোভ\nএদিকে, আজ নোট বাতিলের তৃতীয় বার্ষিকীতে নয়াদিল্লিতে যুব কংগ্রেসের পক্ষ থেকে বিক্ষোভ প্রদর্শন করা হয়। পুলিশ এতে বাধা দিলে তাঁদের সঙ্গে ধস্তাধস্তি শুরু হয় এবং পরে পুলিশ বিক্ষোভকারীদের ঘটনাস্থল থেকে আটক করে নিয়ে যায়। এসময় পুলিশকে বেশ কয়েকজন পুরুষ ও নারী বিক্ষোভকারীকে টেনেহিঁচড়ে চ্যাংদোলা করে নিয়ে যেতে হয়।\nএ সম্পর্কে আজ (শুক্রবার) পশ্চিমবঙ্গের কল্যাণী বিশ্ববিদ্যালয়ের প্রো-ভাইস-চ্যান্সেলর ড. গৌতম পাল রেডিও তেহরানকে বলেন, ‘নোট বাতিলের ফলে বিগত তিন বছরে আমার মতো আমজনতার যে অভিজ্ঞতা, সেই অভিজ্ঞতা থেকে বলছি যে, আমাদের সারা ভারতের যে অর্থনীতি, সেই অর্থনীতির কোনও অগ্রগতি ঘটেনি। কী করে আমরা তা বুঝলাম। আমরা দেখতে পাচ্ছি যে, কাজের সুযোগ ক্রমাগত হ্রাস পেয়েছে বিভিন্ন কলকারখানা, বেসরকারি শিল্প প্রতিষ্ঠান তারা কর্মসংস্থানের সুযোগকে সঙ্কোচন করছেন। এরফলে অনেক মানুষ তার কাজ হারিয়েছে।’\nতিনি বলেন, ‘আজকে ব্যাঙ্কে সাধারণ মানুষ টাকা গচ্ছিত রেখে তারা নিশ্চিত হতে পারছেন না যে সেই টাকা তারা আদৌ ফেরত পাবেন কিনা। অর্থাৎ ব্যাঙ্কের যে সঞ্চিত অর্থ সেই অর্থের ওপরে মানুষের অধিকার ধীরে ধীরে হ্রাস পাচ্ছে। আজকে আমরা দেখতে পাচ্ছি জিনিষপত্রের দাম আকাশ ছোঁয়া। জিনিষপত্রের দাম বেড়ে গেছে। কালো টাকার আন্ডারগ্রাউন্ড লেনদেন কী ভারতে বন্ধ হয়েছে? অথচ টাকা বাতিলের ফলে আমাদের কোষাগার থেকে প্রায় ষোলো হাজার কোটি টাকা খরচ হয়েছে নতুন নোট ছাপাতে! অথচ ওই টাকাটা আমরা জনগণের সেবায় নিয়োজিত করতে পারতাম অর্থাৎ আমাদের অর্থনীতির উন্নতির জন্য ব্যয় করতে পারতাম। সেটা আমরা করতে পারিনি। আমার অভিজ্ঞতা থেকে বলছি নোট বাতিলের এই যে তিন বছর পূর্ণ হল, সারা ভারতে সমষ্টিগতভাবে অর্থনৈতিক যে কাঠামো সেই কাঠামো ভেঙে গেছে। আগামী বছরগুলোতে সামগ্রিকভাবে অর্থনীতির কোনও উন্নতির সম্ভাবনা আছে বলে আমরা মনে করছি না।’#


তুরস্কে মানবাধিকার কর্মী হত্যা! | দ্যা গ্লোবাল নিউজ ২৪\nইন্টারন্যাশনাল ডেস্কঃ শনিবার (২৮ নভেম্বর) তুরস্কে তাহির এলকি নামে এক প্রভাবশালী, শীর্ষ আইনজীবী ও মানবাধিকার কর্মীকে মাথায় গুলি করে হত্যা করা হয়েছে। এই ঘটনার কারণে দক্ষিণ-পূর্বাঞ্চলীয় কুর্দিশ অঞ্চলে আরো অস্থিরতা সৃষ্টির আশঙ্কা রয়েছে।\nতাহির নামের ওই আইনজীবীর হত্যাকাণ্ডকে ‘পরিকল্পিত হত্যা’ বলে অভিহিত করেছে কুর্দি সমর্থিত এইচডিপি পার্টি। জনগণকে এই হত্যাকাণ্ডের বিরুদ্ধে প্রতিবাদের ডাক দিয়েছেন তারা। তবে দেশটির প্রধানমন্ত্রী আহমেত দেভুতোগলু জানিয়েছেন, তাহির ক্রস ফায়ার নাকি হত্যাকাণ্ডের শিকার এটা এখনও পরিস্কার নয়।\nএর মাত্র কয়েক ঘণ্টা পরেই ইস্তাম্বুলে তাহিরের হত্যাকাণ্ডের প্রতিবাদে বিক্ষোভে অংশ নিয়েছিল শত শত মানুষ। ওই বিক্ষোভকারীদের ওপর টিয়ার গ্যাস এবং জল কামান নিক্ষেপ করে পুলিশ। তারা বিক্ষোভের সময় ‘ফ্যাসিবাদের বিরুদ্ধে কাঁধে কাঁধ’ এবং ‘তাহির এলকি অমর’ বলে স্লোগান করছিল।\nপ্রত্যক্ষদর্শীরা জানিয়েছেন, একটি মাত্র বুলেটে বিদ্ধ হয়ে মারা গেছেন তাহির। তিনি দক্ষিণ-পূর্বাঞ্চলীয় দিয়ারবাকির শহরের স্থানীয় বার এসোসিয়েশনের প্রেসিডেন্ট ছিলেন। ওই ঘটনায় আরো দুই পুলিশের মৃত্যু হয়েছে।\nPrevious : বিএনপি শেষ হলে অত:পর!\nNext : গাইবান্ধায় পূঃর্ণ খাল খনন না করা উৎপাদন ব্যহত!


নতুন গৃহনির্মাণের জন্য কী উপস্থাপন করবেন - traditionতিহ্যগতভাবে গৃহসজ্জার জন্য যা দেওয়া হয়\nপ্রধান » দরকারি পরামর্শ » নতুন গৃহনির্মাণের জন্য কী উপস্থাপন করবেন - traditionতিহ্যগতভাবে গৃহসজ্জার জন্য যা দেওয়া হয়\nতারা গৃহনির্মাণের জন্য কি দেয়\nএমন ভাববেন না যে যারা নতুন অ্যাপার্টমেন্টে চলে এসেছেন তাদের পাত্র বা বিছানার লিনেনের অভাব রয়েছে। কেবল সেই ভাবনাটি আপনার কাছ থেকে দূরে সরিয়ে নিন। একটি খাম কিনুন, এতে অর্থ রাখুন, ভাল বোতল এক বোতল নিন, আপনি এটিকে প্রতিস্থাপন করতে পারেন কনগ্যাক, হুইস্কি এমনকি চা বা কফির একটি বাক্স - এবং দর্শন করতে যান।\nঠিক আছে, আপনি যদি নিজের মৌলিকত্বটি প্রদর্শন করতে চান তবে আপনার সাথে একটি অসাধারণ উপহার দিন। আপনার জন্য আমাদের ধারণা এখানে।\nঘরে উষ্ণতা এবং স্বাচ্ছন্দ্যের পরিবেশ তৈরি করতে, নতুন বসতিদের একটি বৈদ্যুতিক ফায়ারপ্লেস দিন। সর্বোপরি, আপনি অবিরামভাবে "লাইভ" আগুনের দিকে নজর দিতে পারেন। তদুপরি, ফায়ারউড, ছাইয়ের একটি স্তর, পালসেটিং কয়লা এবং ধোঁয়া বাস্তবের চেয়ে বেশি দেখায়।\nকিছু মডেলগুলিতে, ধোঁয়ার বিভ্রমের জন্য অগ্নিকুণ্ডের জলাশয়ে জল .ালা হয়। বাষ্প বাতাসকে আর্দ্রতা দেয়, ঘরে একটি ভাল মাইক্রোক্লিমেট থাকবে। এবং আপনার হিউমিডিফায়ারের দরকার নেই।\n"এমবার্স" এর প্রভাবের জন্য, এলইডি সহ ফায়ারউড চূড়ায় স্থাপন করা হয়। অগ্নিকুণ্ডের পিছনে হালকা এবং ঘোরানো আয়না ব্যবহার করে আগুনের একটি বাস্তবসম্মত অভিক্ষেপ তৈরি করা হয়েছে। দর্শনীয়!\nএবং কিছু অগ্নিকুণ্ডগুলি সাধারণত চিত্তাকর্ষক: চতুর্থগুলি এক্রাইলিক কিউব দ্বারা ভরা থাকে যা বরফের অনুকরণ করে। বরফ কিউবগুলি পুরোপুরি রঙের বহু রঙিন পরিসীমা প্রতিফলিত করে। মন্ত্রমুগ্ধ শিখার প্রভাব তৈরি করে। আপনি শুধু চোখ বন্ধ করতে পারবেন না!\nএকটি খুব কেতাদুরস্ত এবং শক্তি সাশ্রয় টুকরা! এবং আপনার এমনকি ভাবার দরকার নেই, কেবল চয়ন করুন। যেমন একটি উপহার দিয়ে, আপনি ঠিকানা সম্পর্কে আপনার ভাল অনুভূতি প্রকাশ।\nটোস্টার "ভাল নয়" সকালটিকে আরও সহজ করে তুলবে: এটি সকালের নাস্তাটিকে বিশেষ করে তোলে এবং সুস্বাদু ক্রাঞ্চ ক্রাউটনগুলির সাথে মধ্যাহ্নভোজনের পরিপূরক হয়। একটি নিয়মিত টোস্ট বগি সহ একটি মডেল চয়ন করুন। তারপরে আপনি বিভিন্ন টুকরো টুকরো টুকরো রুটি, রোলস, প্যানিনিস এমনকি ক্রোয়েস্যান্টও করতে পারেন।\nসুবিধাজনক এবং দ্রুত গ্যাজেট। এর সমৃদ্ধ রঙের প্যালেটকে ধন্যবাদ, এটি কোনও অভ্যন্তরের সাথে খাপ খায়।\nছুরি জন্য স্ট্যান্ড ব্রাশ\nগৃহনির্মাণের জন্য ছুরি দেওয়া মানা হয় না, তবে ব্যতিক্রম রয়েছে। "ছিদ্র-কাটিয়া" প্লাস্টিকের বা গ্রাফাইট স্ট্রের সাথে একটি অস্বাভাবিক ব্রাশ স্ট্যান্ড সেট করে উপস্থাপন করুন। অনেকগুলি টিউব রয়েছে যেগুলি একটি ঘন স্তর গঠন করে এবং নির্ভরযোগ্যভাবে ছুরিগুলি ধরে।\nযেমন একটি উপহার অনেক মূল্যবান:\nনির্ভুলতার সাথে আঘাত করার বিষয়ে চিন্তা না করে ছুরি ;োকান;\nব্রাশটি যে কোনওর জন্য উপযুক্ত, এবং সিরামিকও। এতে ব্লেডগুলি নিস্তেজ নয় :);\nঅল্প জায়গা নেয়, তবে এটি স্লট সহ স্ট্যান্ডের চেয়ে বেশি ক্ষমতা সম্পন্ন করে;\nব্রাশের যত্ন নেওয়া নাশপাতিদের শেলিংয়ের মতোই সহজ: অপসারণযোগ্য অংশটি সহজেই সরানো যায় এবং জায়গায় placeোকানো যায়। এটি চলমান জলের নিচে এবং ডিশ ওয়াশারে সমানভাবে ধৌত হয়।\nকীভাবে নিজেকে ছুরি ধারক বানানো যায় সে সম্পর্কে একটি ভিডিও লাইফ হ্যাক দেখুন\nজিনিস সংরক্ষণের জন্য আয়োজক\nজিনিসের জন্য একটি সংগঠক হ'ল আপনি যদি নতুন সেটেলারদের বাড়ির জন্য দরকারী কিছু দিতে চান তবে আপনার প্রয়োজন। যে কোনও হোস্টেস আদেশের জন্য চেষ্টা করে এবং অপ্রয়োজনীয় জিনিস দিয়ে জায়গাটি বিশৃঙ্খল না করার স্বপ্ন দেখে। আপনার প্রয়োজনীয় প্রতিটি ড্রয়ার এবং তাকগুলিতে বাছাই করা সুবিধাজনক। ন্যূনতম স্থান নেওয়ার সময় জিনিসগুলি খুব সুন্দরভাবে ভাঁজ করা হবে।\nলিনেন, জুতা এবং অন্যান্য ছোট ছোট জিনিসগুলির বিভাগগুলি "প্রবেশদ্বারে কী দিতে হবে" ধারণার জন্য সত্যিকারের আবশ্যক।\nএকটি আয়োজককে ফাঁসিতে ফেলার জন্য লাইফ হ্যাক দেখুন\nলবণের প্রদীপ একটি মূল্যবান উপহার। এটি শোবার ঘরে একটি নাইট লাইট হিসাবে পরিবেশন করবে, ঘরের সজ্জা একটি অস্বাভাবিক উপাদান হয়ে উঠবে, এমনকি ক্লান্তি হ্রাস করবে এবং অনাক্রম্যতা বাড়িয়ে তুলবে।\nএটি বিশ্বাস করা হয় যে লবণ বাতাসকে বিশুদ্ধ করে এবং অভ্যন্তরীণ জলবায়ুকে স্বাভাবিক করে তোলে। শক্তির যথাযথ বিতরণের জন্য, অন্ধকার কোণে এবং প্রাণশক্তির অভাব রয়েছে এমন জায়গায় লবণের প্রদীপগুলি ইনস্টল করা হয়।\nকীভাবে নিজেকে আলংকারিক মোমবাতি তৈরি করতে হয় তা ভিডিও দেখুন\nনিজের হাতে বেকড একটি কেক, এবং এমনকি একটি চটকদার আকারে উপস্থাপন করা খুব ব্যক্তিগত জিনিস thingএই জাতীয় হস্তচালিত তাদের জন্য একটি বিশেষ সুযোগ, যাদের প্রতিভা যাদের কাছে উপহারের উদ্দেশ্য তাদের দ্বারা স্বীকৃত।\nএকটি সিরামিক এবং চীনামাটির বাসন থালা মধ্যে, থালা সমানভাবে বেক করা হয়। বেকিংয়ের সময় উপাদান আর্দ্রতা শোষণ করে। এই ছাঁচগুলি বিভাজনের বিরুদ্ধে প্রতিরোধী এবং 250 ডিগ্রি সেন্টিগ্রেড তাপমাত্রা সহ্য করতে পারে তারা কোনও উত্সব টেবিলটি মর্যাদার সাথে সজ্জিত করবে। মূল কথাটি হ'ল উপহারটি হৃদয় থেকে!\nদ্রষ্টব্য: "কোন বেকিং ডিশ ভাল"\nভিডিও লাইফ হ্যাক দেখুন কিভাবে আপেল গোলাপ তৈরি করতে হয়


বিনোদন Archives – আওয়ার নিউজ\nমায়ানমারে রোহিঙ্গাদের জাতিগত নিধন সহ সমগ্র বিশ্বের গণহত্যার বিরুদ্ধে নিজের লেখা ও সুর করা গানে কন্ঠ দিয়েছেন, তরুণ কন্ঠশিল্পী সৈয়দ শিমুল পারভেজ। ‘স্টপ জেনোসাইড বাই শিমুল’ শিরোনামে তাঁর নিজের ইউটিউবে গত ১০ অক্টোবর মুক্তি পাওয়া গানটি এরই মধ্যে বেশ প্রশংসিত হয়েছে। এ প্রসঙ্গে গণমাধ্যমকে শিমুল পারভেজ জানান, যেহেতু বিষয়টা আন্তর্জাতিক ইস্যু এবং জাতিসংঘের ভূমিকাও তুলে ধরা হয়েছে, তাই সমগ্র বিশ্বের মানুষের কাছে বাংলাদেশের পক্ষে একটা বার্তা দেয়ার জন্যই আমার এ প্রচেষ্টা। খুব শ্রীঘ্রই বাংলা গানের একটি পূর্ণাঙ্গ এ্যালবাম নিয়ে তিনি শ্রোতাদের সামনে হাজির হবেন বলেও জানান। সৈয়দ শিমুল পারভেজ, দীর্ঘদিন থেকেই লেখালেখির সাথে জড়িত, জাতীয় ও আন্তর্জাতিক ইস্যু নিয়ে বিভিন্নবিস্তারিত\nহাঁটুর বয়সী অভিনেত্রীর সঙ্গে প্রেম করছেন ব্র্যাড পিটে! ব্রিটিশ অভিনেত্রী এলা পারনেলের বয়স ২১। হলিউডের খ্যাতনামা অভিনেতা ব্র্যাড পিটের বয়স ৫৩। হাটুর বয়স বলাই চলে। খবর বেরিয়েছে, গত বছর অ্যাঞ্জেলিনাবিস্তারিত\nবেশ কিছুদিন ধরে শোবিজ অঙ্গনের চর্চিত বিষয় কণ্ঠশিল্পী মিলার বিচ্ছেদের ঘোষণা ও স্বামীর বিরুদ্ধে মামলা। মিলার অভিযোগ, একাধিক নারীর সঙ্গে তার স্বামী পাইলট পারভেজ সানজারির অভিযোগ রয়েছে। শুধু তাই নয়,বিস্তারিত\nচার বছর আগেও ব্যাঙ্কে কাজ করতেন। ঘণ্টার পর ঘণ্টা হিসেবের খাতা নিয়ে পড়ে থাকতেন তিনি। নিজের দিকে, নিজের পরিবারের দিকে তাকানোর কোনও সময় ছিল না। কিন্তু আজ তাঁর দিকে তাকিয়েবিস্তারিত\nমিস ওয়ার্ল্ড বাংলাদেশ-২০১৭ নির্বাচিত হওয়ার পর থেকেই বিতর্ক যেনো পিছু ছাড়ছে না জান্নাতুল নাঈম এভ্রিলের। বিয়ে সংক্রান্ত তথ্য গোপনের অভিযোগে তাকে হারাতে হয়েছে মিস ওয়ার্ল্ড বাংলাদেশের মুকুট। এর পরও বিভিন্নবিস্তারিত\nশুভশ্রী মানেই যেন বিতর্কিত কোনও খবর! অন্তত গত কয়েক দিনের ট্রেন্ড সে ইঙ্গিতই দিচ্ছে। রাজ চক্রবর্তীর সঙ্গে তাঁর সম্পর্ক নিয়ে প্রচুর কাটাছেঁড়া হয়েছে ইন্ডাস্ট্রিতে। প্রচুর গসিপ হয়েছে। এ নিয়ে অনেকবিস্তারিত\nকলেজের গণ্ডিও পেরোননি বলিউডের হার্টথ্রব দীপিকা। মডেলিংয়ের দুনিয়ায় নিজেকে প্রমাণ করার জন্য, নির্দিষ্ট লক্ষ্যে পৌঁছতে দ্বাদশ শ্রেণি পর্যন্তই পড়াশোনা করেছিলেন তিনি। বেঙ্গালুরুতে থাকাকালে তাকে বহুবার কাজের জন্য কখনও মুম্বাই তোবিস্তারিত\nবলিউডে তারকা খ্যাতি অর্জন করা বাবা-মার সন্তান হওয়ায় এরাই যেন একেকজন তারকা। সাইফ আলি খান ও অমৃতা সিংয়ের কন্যা সারা আলী খানের ক্ষেত্রেও একই কথা প্রযোজ্য। তবে পরিবারের সুবাদে পরিচিতবিস্তারিত\nচলতি মাসে হলিউডের তোলপাড় করা খবরের শীর্ষে রয়েছে পরিচালক ও প্রযোজক হার্ভে উইন্সটনের চাঞ্চল্যকর যৌন হয়রানির খবর। শাস্তিস্বরূপ ইতোমধ্যে নিজের প্রযোজনা প্রতিষ্ঠান ও অস্কারের বিচারক প্যানেল থেকে বহিষ্কার করা হয়েছেবিস্তারিত\nবলিউড অভিনেতা ও অভিনেত্রীদের মধ্যে প্রেম বা বিয়ে নতুন কিছু নয়। তাঁদের প্রেম বা বিচ্ছেদও বেশ আলোচনার বিষয় হয়ে ওঠে। বিচ্ছেদের পর কেউ চুপ করে থাকে কেউ আবার অপরজনের বিরুদ্ধেবিস্তারিত


‘প্রতিহিংসার রাজনীতি করলে সে জনগণ থেকে বিচ্ছিন্ন হয়ে যাবে′ | আলাপ | DW | 10.04.2018\n‘প্রতিহিংসার রাজনীতি করলে সে জনগণ থেকে বিচ্ছিন্ন হয়ে যাবে'\nডয়চে ভেলে: বিএনপি চেয়ারপার্সন খালেদা জিয়া এখন কারাগারে৷ বিএনপি বলছে, আদালতের উপর সরকারের হস্তক্ষেপের কারণেই তিনি জামিন পাচ্ছেন না৷ আপনি কী মনে করেন?\nঅধ্যাপক ড. আ আ ম স আরেফিন সিদ্দিক: আমার মনে হয় আদালত ও আইনের বিষয়গুলো আইনিভাবেই চলছে৷ আমরা তো দেখেছি এই মামলা দীর্ঘদিন ধরে চলেছে৷ এখানে যদি সরকারের হস্তক্ষেপ থাকত, তাহলে তারা যতদিন সময় চাচ্ছে, তাদের সেই সময়টা দেয়া হতো না৷ আমরা দেখি, বাংলাদেশের সর্বক্ষেত্রেই দীর্ঘসূত্রিতা৷ যখন কোনো আইনি বিষয়ে যাই, তখনও দেখি এই দীর্ঘসূত্রিতা৷ সেই দীর্ঘসূত্রিতা এখানেও ছিল৷ আমরা দেখেছি ২০০৪ সালে গ্রেনেড হামলা হয়েছে৷ যে হামলার শিকার বর্তমান প্রধানমন্ত্রী৷ আমরা এতদিনেও সেই মামলার রায় আমরা পাইনি৷ অর্থাৎ এখানেও দীর্ঘসূত্রিতা৷ আমার মনে হয় না এখানে সরকারের কোনো হস্তক্ষেপ ছিল৷ আইন অনুযায়ী মামলা চলেছে, বিচার হয়েছে৷\nখালেদা জিয়া কারাগারে যাওয়ায় গণতন্ত্র কি ক্ষতিগ্রস্ত হয়েছে?\nগণতন্ত্র গণতন্ত্রের মতো চলছে৷ আমাদের দেশে গণতন্ত্র কে ক্ষতিগ্রস্থ করেছে, কীভাবে ক্ষতিগ্রস্ত করেছে –সেটা আমরা জানি৷ আমরা দেখেছি, এখানে গণতান্ত্রিকভাবে নির্বাচিত হয়েও কীভাবে গণতন্ত্রকে লাঞ্ছিত করা হয়েছে৷ আমরা এ-ও দেখেছি যে, বিএনপি মানবতাবিরোধী অপরাধীদের নিয়ে সরকার গঠন করেছে৷ এর থেকে গণতন্ত্রকে লাঞ্ছিত করার আর কী দৃষ্টান্ত থাকতে পারে?\nঅডিও শুনুন 09:15\n‘প্রতিহিংসার রাজনীতি আমরা বিভিন্ন সময় দেখেছি’\nঅনেকেই এটাকে প্রতিহিংসার রাজনীতি বলছেন৷ আমরা কি তাহলে প্রতিহিংসার রাজনীতির দিকে যাচ্ছি?\nরাজনীতিতে প্রতিহিংসার কোনো স্থান নেই৷ রাজনীতিতে প্রতিদ্বন্দ্বিতা থাকবে, প্রতিযোগিতা থাকবে, কিন্তু প্রতিহিংসা থাকতে পারে না৷ এই কথাগুলো যাঁরা বলছেন, তাঁরা নিজস্ব স্বার্থ বা সংকীর্ণ দৃষ্টিভঙ্গি থেকে কথাগুলো বলেন৷ আমাদের দেশের মানুষ গণতন্ত্রমনা এবং খুবই রাজনীতি সচেতন৷ তাই আমরা মনে হয় না কেউ প্রতিহিংসার রাজনীতি করে এগিয়ে যেতে পারবে৷\nসর্বশেষ ক্ষমতায় থাকার সময় বিএনপি যা করেছে, তার প্রতিশোধ নিতেই কি বিএনপির উপর খড়গহস্ত হয়েছে সরকার? আপনি কী মনে করেন?\nসরকার খড়গহস্ত হয়েছে এমন দৃষ্টান্ত তো আমরা দেখি না৷ তবে বিএনপি থেকে এ কথাটা বারবার বলা হচ্ছে৷ অথচ বিএনপি কিন্তু তাদের নিয়মিত কার্যক্রম চালিয়ে যাচ্ছে৷ তাদের বিভিন্ন মুখপাত্রের বক্তব্য বা মন্তব্য প্রতিদিনই আমরা গণমাধ্যমে দেখছি৷ এগুলো গণমাধ্যমে অত্যন্ত গুরুত্বের সঙ্গে প্রচারিত হচ্ছে, সম্প্রচারিত হচ্ছে৷ আদালতের মামলাগুলো আদালতের নিয়ম অনুযায়ী চলছে৷ এটা একটা দিক৷ অন্য কোনো দিকেও বিএনপির কোনো সীমাবদ্ধতা আমরা লক্ষ্য করছি না৷ এমনকি বিএনপি অনেক জায়গায় অনেক কথা বলছে, যা সত্যের অপলাপ ছাড়া কিছুই না৷\nবিএনপি বলছে প্রতিহিংসার কারণে তাদের অনেক নেতা-কর্মী এখনো কারাগারে...\nবিএনপি তাদের স্বার্থের কথা মাথায় রেখেই কথাগুলো বলে৷ কিন্তু আমরা সাধারণ মানুষ যারা একটু রাজনীতি নিয়ে খোঁজ-খবর রাখি, তারা তো দেখছি যে, বিএনপি তাদের মতো করেই কার্যক্রম পরিচালনা করছে৷ সেখানে তাদের উপর প্রতিহিংসার রাজনীতি কোথায় ঘটল, সেটা তো আমরা বুঝতে পারি না৷ প্রতিহিংসার রাজনীতি যারাই করছে, তারাই জনগণ থেকে বিচ্ছিন্ন হয়ে যাবে৷ প্রতিহিংসার রাজনীতি যদি বলতে হয়, তাহলে বিএনপিই সেটা করেছে, করছে৷ বিশেষ করে ২০০৪ সালের ২১ আগস্ট আওয়ামী লীগের সামাবেশে যে গ্রেনেড হামলা হয়েছে, সেখানে তৎকালীন বিরোধী দলীয় নেত্রীসহ আওয়ামী লীগের সব নেতাকে একসঙ্গে হত্যার পরিকল্পনা করা হয়৷ এটাকে বলা যেতে পারে ধ্বংসের রাজনীতি৷ এর আগে ১৯৭৫ সালের ১৫ আগস্ট বঙ্গবন্ধুকে সপরিবারে হত্যা করে আওয়ামী লীগকে ধ্বংস করার চেষ্টা করা হয়েছিল, বাংলাদেশকে ধ্বংস করার চেষ্টা করা হয়েছিল৷ প্রতিহিংসার রাজনীতি বলতে এর চেয়ে বড় আর কী হতে পারে?\nবিএনপি বলছে, সরকার তাদের দল ভাঙার চেষ্টা করছে৷ এটা কি প্রতিহিংসার কারণে?\nআমার মনে হয়, বিএনপি যে কথাগুলো বলছে সেটা তাদের অবস্থা থেকে, দৃষ্টিভঙ্গি থেকে৷ সর্বক্ষেত্রেই হয়ত তারা প্রতিহিংসার রাজনীতি দেখেছে৷ কারণ, তারা প্রতিহিংসার রাজনীতি করে এ পর্যন্ত এসেছে৷ সে কারণে সবখানেই তারা প্রতিহিংসার রাজনীতি দেখে৷\nসম্প্রতি একটি জার্মান গবেষণা প্রতিষ্ঠান বাংলাদেশে স্বৈরতন্ত্রের কথা বলেছে৷ আপনি এ বিষয়ে কী বলবেন?\nআমি পুরো রিপোর্টটা দেখিনি, সংবাদপত্রে সংক্ষিপ্ত পরিসরে যা এসেছে তা দেখেছি৷ নানা ধরনের ষড়যন্ত্র সারা বিশ্বেই হয়৷ আর সেটা বহুভাবে হয়৷ এটাও কোনো ধরনের ষড়যন্ত্রের অংশ কিনা সেটা আমাদের দেখার দরকার আছে৷ কারণ, স্বৈরতন্ত্র বলতে কী বোঝায়, তার ব্যাখা করা প্রয়োজন৷ এ দেশ গণতান্ত্রিকভাবে পরিচালিত হচ্ছে৷ গণমাধ্যম এখানে সম্পূর্ণ স্বাধীনতা ভোগ করছে৷ সাধারণ মানুষ প্রতিনিয়ত সেটা দেখতে পাচ্ছে৷ সেখানে তারা কোথায় স্বৈরতন্ত্র পেলো, সেটা নির্দিষ্ট করে বললে হয়ত আমরা বুঝতে পারবো৷\nকেউ কেউ বলছেন, এটা বিএনপির প্রতি সরকারের আচরণের প্রতিফলন৷ আপনি কী মনে হয়?\nআসলে তাদের গবেষণা পদ্ধতি কী ছিল, সেটা আগে দেখতে হবে৷ কীভাবে তারা গবেষণাটি করেছে, সেটা আমাদের জানতে হবে৷ একটা কথা বলে উপসংহার টেনে দিলে সেটা অপসাংবাদিকতা ছাড়া আর কিছুই না৷\nবলা হচ্ছে, বাংলাদেশে বাকস্বাধীনতা এখন অনেকটাই সংকুচিত, আসলেই কি তাই?\nআমরা দেখি সর্বোচ্চ বাকস্বাধীনতা ভোগ করছেন বিরোধী দলের নেতৃবৃন্দ৷ ভোগ করছে সাধারণ মানুষও৷ আমাদের ইন্টারনেট জগৎ তো পুরোটাই স্বাধীন৷ আমরা দেখছি, এই ইন্টারনেটে অনেকেই অনেক কিছু দিচ্ছে যার পুরোটা মিথ্যা৷ ফলে বাকস্বাধীনতা কোনোভাবে ক্ষুণ্ণ হচ্ছে বলে আমার মনে হয় না৷ বরং বাকস্বাধীনতার কারণে বিভিন্ন ব্যক্তি যা বলছেন, তা হুবহু গণমাধ্যমে প্রচারিত হচ্ছে৷ বাকস্বাধীনতার সঙ্গে গণমাধ্যমের স্বাধীনতার যে একটা বড় পার্থক্য আছে, সেটা আমাদের বুঝতে হবে৷ যে কেউ কিছু একটা বললেই সেটা যে যাচাইবাছাই ছাড়া গণমাধ্যমে আসতে পারে না – এই জায়গায় বাংলাদেশে বড় ধরনের দুর্বলতা আছে৷ সেই কারণে অনেকে বাকস্বাধীনতার সঙ্গে সংবাদপত্রের স্বাধীনতাকে এক করে ফেলছে৷ বাকস্বাধীনতার নামে আজকে আমরা যা বলছি, সেটা কালকে বা আজকেই গণমাধ্যমে প্রচারিত হচ্ছে৷ আমাদের বুঝতে হবে বাকস্বাধীনতার নামে সংবিধান আমাদের যেটা দিয়েছে, সেটা আমরা ভোগ করতে পারি৷ কিন্তু সেটা গণমাধ্যমে আসতে হলে গণমাধ্যমের স্বাধীনতার যে শর্তাবলী আছে, সেটাও অনুসরণ করতে হবে৷ তারপর গণমাধ্যম সেটা প্রচার বা সম্প্রচার করবে৷ বাকস্বাধীনতা ও গণমাধ্যমের স্বাধীনতা কখনোই এক জায়গায় থাকতে পারে না৷\nপ্রতিহিংসার রাজনীতি বাংলাদেশের জন্য কতটা ক্ষতিকর?\nপ্রতিহিংসার রাজনীতি আমরা বিভিন্ন সময় দেখেছি, বিএনপি আমলে, স্বৈরশাসকের আমলে৷ তখনকার সেই রাজনীতি আমাদের দেশকে অনেক পিছিয়ে দিয়েছে৷ এখন যে আমরা গণতন্ত্রের পথে চলছি, আছি, সে কারণে জাতিসংঘের মতো বিশ্ব সংস্থাগুলি আমাদের স্বীকৃতি দিচ্ছে৷ স্বল্পোন্নত দেশ থেকে উন্নয়নশীল দেশে আমাদের উত্তরণ ঘটছে৷ তাই আমার মনে হয়, প্রতিহিংসার রাজনীতি পেছনে ফেলে আমাদের সামনের দিকে এগোতে হবে৷\nপ্রতিহিংসার রাজনীতি থেকে বের হওয়ার পথ কী?\nপ্রতিহিংসা কেন হয়? যখন কোনো মানুষ সংকীর্ণ দৃষ্টিভঙ্গি নিয়ে কোনো একটি বিষয় দেখে বা কোনো রাজনৈতিক সংগঠন সংকীর্ণ দৃষ্টিভঙ্গি নিয়ে কাজ করে৷ বাংলাদেশে মুক্তিযুদ্ধের চেতনা যারা ধারণ করবে, তাদের মধ্যে প্রতিহিংসার কোনো স্থান থাকতে পারে না৷ আমাদের যেখানে মুক্তিযুদ্ধের আদর্শকে ধারণ করে রাজনীতি করা প্রয়োজন, সেখানে অনেক রাজনৈতিক দল মুক্তিযুদ্ধের বিরোধিতা করা রাজনৈতিক দলকে সঙ্গে নিয়ে এগোতে চায়৷ আমি মনে করি, আমাদের মুক্তিযুদ্ধের চেতনা ধারণ করে সামনের দিকে এগিয়ে যেতে হবে৷ তাহলে কারো মধ্যে কোনো ধরনের কলুষতা থাকবে না, থাকতে পারে না৷\nপ্রতিহিংসা সমাজের কতটা গভীরে প্রথিত বলে আপনার ধারণা? লিখুন নীচের ঘরে৷\nকি-ওয়ার্ডস আলাপ, প্রতিহিংসার রাজনীতি, বাংলাদেশ, আ আ ম স আরেফিন সিদ্দিক, রাজনৈতিক দলগুলো, অসহিষ্ণুতা, আস্থাহীনতা


২০৪১ সালের মধ্যে ২০ লাখ বেল তুলা উৎপাদনের লক্ষ্যমাত্রা সিডিবির :: Online BanglaNews Portal || BDlive24\n২০৪১ সালের মধ্যে দেশে ২০ লাখ বেল তুলা উৎপাদনের লক্ষ্যমাত্রা নির্ধারণ করেছে কৃষি মন্ত্রণালয়াধীন তুলা উন্নয়ন বোর্ড (সিডিবি)।\nমাত্র ২ লাখ হেক্টর জমিতে তুলা চাষ করে এ লক্ষ্য অর্জন সম্ভব, সেজন্য হেক্টর প্রতি গড় উৎপাদন ১০ বেলে উন্নীত করতে হবে। বাংলাদেশে গত ২০১৯-২০ অর্থবছরে হেক্টর প্রতি গড় উৎপাদন ছিল ৬.১৫ বেল, যেখানে বিশ্বের শীর্ষ তুলা উৎপাদনকারী দেশসমূহে হেক্টর প্রতি গড় উৎপাদন ১০ বেলের উপরে।\nবিশ্ব তুলা দিবস ২০২০ উপলক্ষে বৃহস্পতিবার রাতে সিডিবি আয়োজিত আন্তর্জাতিক ওয়েবিনারে এ তথ্য তুলে ধরেন সিডিবির নির্বাহী পরিচালক মো. ফরিদ উদ্দিন।\nআলোচনায় প্রধান অতিথির বক্তৃতায় কৃষিমন্ত্রী ড. মো: আব্দুর রাজ্জাক বলেন, তুলা উৎপাদনের উপর সরকার অত্যন্ত গুরুত্ব দিচ্ছে। সরকার সবদিক দিয়ে তুলা উন্নয়ন বোর্ডকে শক্তিশালী করছে।\nতিনি বলেন, সম্প্রতি তুলা উন্নয়ন বোর্ডের নিজস্ব ভবনের নির্মাণ কাজ শুরু হয়েছে। ভৌত অবকাঠামো, যন্ত্রপাতি, ল্যাবরেটির স্থাপন ও দক্ষ মেধাবী জনবল নিয়োগ করছে। যাতে করে বাংলাদেশের আবহাওয়া ও জলবায়ুর উপযোগী নতুন জাত উদ্ভাবন করে তুলা উৎপাদন ত্বরান্বিত ও লক্ষ্যমাত্রা অর্জন করা যায়।\nতুলা উন্নয়ন বোর্ডের নির্বাহী পরিচালক মো. ফরিদ উদ্দিনের সভাপতিত্বে ইন্টারন্যাশনাল কটন অ্যাডভাইজারি কমিটির নির্বাহী পরিচালক কাই হিউজেস, খাদ্য ও কৃষি সংস্থার বাংলাদেশ প্রতিনিধি রবার্ট ডি. সিম্পসন, বাংলাদেশ কৃষি গবেষণা কাউন্সিলের নির্বাহী চেয়ারম্যান এস এম বখতিয়ার, মিশরের কটন রিসার্চ ইনস্টিটিউটের অধ্যাপক আল সাইদ নেগম প্রমুখ বক্তব্য রাখেন।\nসেমিনারে মূল প্রবন্ধ উপস্থাপন করেন ইন্টারন্যাশনাল কটন অ্যাডভাইজারি কমিটির টেকনিক্যাল ইনফরমেশনের হেড কেশব ক্রান্তি ও সিডিবির নির্বাহী পরিচালক মো: ফরিদ উদ্দিন।\nদেশে তুলাচাষ সম্প্রসারণ ও উৎপাদন বৃদ্ধির লক্ষ্যে জাতির পিতা বঙ্গবন্ধু শেখ মুজিবুর রহমানের ঐকান্তিক ইচ্ছায় ১৯৭২ সালের ১৪ ডিসেম্বর তুলা উন্নয়ন বোর্ড গঠিত হয়। এটি দেশে তুলা গবেষণা, তুলা চাষ সম্প্রসারণ, বীজ উৎপাদন ও বিতরণ প্রভৃতি কার্যক্রম বাস্তবায়ন করে আসছে। খাদ্য উৎপাদনে কোন বিঘ্ন না ঘটিয়ে তুলা চাষ সম্প্রসারণের জন্য তুলা উন্নয়ন বোর্ড অপ্রচলিত অঞ্চল যেমন: তামাক ও কৃষি বনায়ন জমিতে, লবণাক্ত, চর ও পাহাড়ি এলাকায় তুলা চাষ সম্প্রসারণ করছে।সূত্র: বাসস\nঢাকা, শুক্রবার, অক্টোবর ৯, ২০২০ (বিডিলাইভ২৪) // এস বি এই লেখাটি ৯৬২ বার পড়া হয়েছে


হাসিনা-মোদি সরকারের চলতি মেয়াদে তিস্তা চুক্তির প্রতিশ্রুতির কি হবে?\nআপডেট সময় : October 11, 2018 at 9:50 pm\nতরিকুল ইসলাম : প্রধানমন্ত্রী শেখ হাসিনা দিল্লি সফরের সময় উভয় দেশের সরকারের চলতি মেয়াদেই তিস্তার পানি বণ্টন চুক্তি সইয়ের ঘোষণা দিয়েছিলেন ভারতের প্রধানমন্ত্রী নরেন্দ্র মোদি। সেই হিসেবে শেখ হাসিনা সরকারের মেয়াদ আছে মাত্র কয়েক মাস। অন্যদিকে মোদি সরকারের মেয়াদ আছে প্রায় পাঁচ মাস। তবুও এই চুক্তি কার্যকরে কোনো উদ্যোগ নেই দিল্লির পক্ষ থেকে। তাই স্বাভাবিকভাবেই এখন প্রশ্ন দেখা দিয়েছে শেষ পর্যন্ত হাসিনা-মোদির চলতি মেয়াদে চুক্তি সই হবে কি?\nউল্লেখ্য, দু’মাস বাদেই বাংলাদেশে সংসদ নির্বাচন। তাই এই সময়ে তিস্তা নিয়ে ভারতের প্রধানমন্ত্রীর প্রতিশ্রুতির বাস্তবায়নের সম্ভাবনা একদম ক্ষীণ বলে মনে করছেন পররাষ্ট্র মন্ত্রণালয়ের দায়িত্বশীল কর্মকর্তারা।\nবাংলাদেশের পক্ষ থেকে দিল্লিকে বিষয়টি বারবার মনে করিয়ে দেওয়া হলেও ভারতের স্বদিচ্ছার অভাবে এ নিয়ে এখনো অগ্রগতি নেই। ২০১৭ সালের এপ্রিলে প্রধানমন্ত্রী শেখ হাসিনা দিল্লি সফর করেন। সেই সময় নরেন্দ্র মোদির সাথে বৈঠকে শেখ হাসিনা ২০১১ সালের জানুয়ারিতে উভয় দেশের সম্মতি অনুযায়ী তিস্তার পানি বণ্টন নিয়ে একটি অন্তবর্তীকালীন চুক্তি’র অনুরোধ করেন। জবাবে মোদি বলেন, এ ব্যাপারে তার সরকার ভারতে সংশ্লিষ্ট সবার সাথে কাজ করছে। প্রধানমন্ত্রী শেখ হাসিনার সাথে আনুষ্ঠানিক বৈঠকের পর মমতা ব্যানার্জির উপস্থিতিতে মোদি ঘোষণা দেন বাংলাদেশ-ভারতের বর্তমান সরকারের মেয়াদেই তিস্তা পানি বণ্টন চুক্তি হবে।\nহাসিনা-মোদি বৈঠকে সে সময় ফেনী, মনু, মুহুরী, খোয়াই, গোমতী, ধরলা ও দুধকুমার নদীর মতো অভিন্ন নদীর পানি বণ্টন সংক্রান্ত বিভিন্ন দিক নিয়ে আলোচনা করতে সংশ্লিষ্ট কর্মকর্তাদের নির্দেশও দেন। এদিকে তিস্তার পানি বণ্টন চুক্তি না হলেও চট্টগ্রাম ও মংলা বন্দর ব্যবহারের সুযোগ পেতে যাচ্ছে ভারত। অথচ এর আগে ভারতের সাবেক প্রধানমন্ত্রী মনমোহন সিং ঢাকা সফরের সময় তিস্তার পানি বণ্টনে অপারগতা প্রকাশ করায় সে সময় ভারতকে বন্দর দু’টি ব্যবহারের সম্মতিপত্র সই থেকে বিরত ছিল বাংলাদেশ। বাংলাদেশের সর্বোচ্চ অগ্রাধিকার এই চুক্তিটি যদি সুরহা না হয় তবে নির্বাচন পরবর্তী উভয় দেশের সরকার তিস্তা নিয়ে কতটা আন্তরিক হবে তা নিয়ে কূটনৈতিক মহলে সন্দেহের সৃষ্টি হয়েছে।\nএ নিয়ে আলাপ কালে সাবেক রাষ্ট্রদূত হুমায়ুন কবির বলেছেন, মোদি চুক্তির বিষয়টি বলেছেন ঠিকই কিন্তু কাজের কাজতো কিছুই হচ্ছেনা। চুক্তি করার জন্য যে ঘটনা প্রবাহ তৈরি হওয়ার দরকার তেমন কিছুইতো দেখছিনা। মনমোহন সিংয়ের ঢাকা সফরের সময় তিস্তার পানি বণ্টন চুক্তি না হওয়ায় চট্টগ্রাম ও মংলা বন্দর ব্যবহারের সুযোগ দেওয়া হয়নি। তিস্তা চুক্তি না হলেও এবার চট্টগ্রাম ও মংলা বন্দর ব্যবহারের সে সুযোগ পেতে যাচ্ছে ভারত। আমরা যে উদারতা দেখাচ্ছি, ভারত তা দেখাচ্ছেনা।\n‘বাংলাদেশ-ভারত সম্পর্ক: ভবিষ্যতের পূর্বাভাস’ শীর্ষক এক আলোচনা সভায় বুধবার জাহাঙ্গীরনগর বিশ্ববিদ্যালয়ের সাবেক অধ্যাপক দিলারা চৌধুরী বলেছেন, বাংলাদেশ ভারতকে ট্রানজিট ও ট্রান্সশিপমেন্ট সুবিধা দিলেও বাংলাদেশ খুব বেশি কিছু অর্জন করতে পারেনি। গত কয়েক বছরে অনেক কিছু অর্জিত হয়েছে কিন্তু আরো অনেক বেশি কিছু অর্জন বাকি রয়ে গেছে। ভারত অনেক কিছু করার ঘোষণা দিলেও অল্পই বাস্তবায়ন করেছে। ভারত যদি দাবি করে যে আমরা বন্ধু তাহলে আমরা সমান ও অকপট আচরণ চাই। আমাদের সমৃদ্ধি ভারতেরও সমৃদ্ধির কারণ হবে। প্রতিশ্রুতি থাকার পরও ভারতের মোট আমদানির মাত্র ১ শতাংশ বাংলাদেশ থেকে যায়। যেখানে ইন্দোনেশিয়া, মালয়েশিয়া ও শ্রীলঙ্কারও ভারতের সাথে বেশি বাণিজ্যিক সম্পর্ক রয়েছে। সম্পাদনা : ইকবাল খান


তারকা কথা | binodontimes.com\nbox তারকা কথা লিড দুই\nবিনোদন টাইম্স ডেস্ক ।। জিৎ বা জিতেন্দ্র মদনানী ভারতের বিশেষত পশ্চিম বাংলার একজন বিখ্যাত অভিনেতা। তিনি ২০০২ সালে তার অভিনীত সাথী ছবির জন্য বি.এফ.জে.এ সবচেয়ে প্রতিজ্ঞাবদ্ধ অভিনেতা-এর পুরস্কার পান। এই\nbox তারকা কথা লিড এক\nবিনোদন টাইম্স ডেস্ক ।। যদি আপনাকে বলা হয় বলিউড বাদশা কে? এমন প্রশ্নের উত্তরে সাতা-পাঁচ না ভেবে নিশ্চয় বলবেন, ‘শাহরুখ খান’? হ্যাঁ, শাহরুখ খানই। বিগত দু’দশক ধরে বলিউডের বাদশার আসনটি\nbox তারকা কথা\nবিনোদন টাইম্স ডেস্ক ।। হানিমুনে গিয়েছেন কলকাতার মেয়ে বিপাশা বসু ও করণ সিং গ্রোভার। ৩০ এপ্রিল বিয়ের পর তাদের হানিমুন নিয়ে দীর্ঘদিন চলছিল কানাঘুষা। শেষ পর্যন্ত তাদের এক ঘনিষ্ঠ সূত্র\nবিনোদন টাইম্স ডেস্ক ।। প্রখ্যাত চলচ্চিত্র অভিনেতা, প্রযোজক ও পরিচালক মনোয়ার হোসেন ডিপজলের একমাত্র কন্যা অলিজা মনোয়ার এখন আন্তর্জাতিক অঙ্গনে সুপরিচিত একজন মেকআপ আর্টিস্ট। বেশ কয়েক বছর আগে ইংল্যান্ডে আইন\nযুক্তরাষ্ট্রের নিউ ইয়র্কে নতুন বাড়ি খুঁজছেন-প্রিয়াঙ্কা\nবিনোদন টাইম্স ডেস্ক ।। একবার শুটিংয়ের জন্য যুক্তরাষ্ট্রে উড়াল দিচ্ছেন তো আরেকবার পুরস্কার নিতে আসছেন ভারতে। এভাবেই আজ এক দেশ তো কাল আরেক দেশে থাকতে হচ্ছে প্রিয়াঙ্কাকে। সম্প্রতি পদ্মশ্রী পুরস্কার\nআমির খানের সেই ভক্ত না ফেরার দেশে\nবিনোদন টাইম্স ডেস্ক ।। বলিউড অভিনেতা আমির খানের ‘তারে জমিন পাড়’ সিনেমা দেখে ভক্ত বনে গিয়েছিলেন বিরল ‘প্রোগারিয়া’ রোগে আক্রান্ত ভারতের মুম্বাইয়ের ১৫ বছর বয়সি কিশোর নিহাল বিটলা। বিরলপ্রজাতির রোগের\nমায়ের হাতে সম্মান,ছেলের অবদানের জন্য ….\nবিনোদন টাইম্স ডেস্ক ।। ৮ মে ‘বিশ্ব মা দিবস’ উপলক্ষে রাজধানীর ইউনিভার্সেল মেডিকেল কলেজ হাসপাতাল ‘গরবিনী মা’ নামে বিশেষ সম্মাননা প্রদান অনুষ্ঠানের আয়োজন করছে। গেল বছরের ধারাবাহিকতায় এবারও সাংস্কৃতিক অঙ্গনে\nবিপাশা বসু নিজের বিয়ের রাতে সালমান খানের সঙ্গে দুষ্টুমি, দেখুন (ভিডিও সহ)\nবিনোদন টাইম্স ডেস্ক ।। নিজের বিয়ের রাতে বলিউডের সবচেয়ে কাঙ্ক্ষিত ব্যাচেলর সালমানকে পেয়ে দুষ্টুমিতে মেতেছিলেন আবেদনময়ী সেলিব্রেটি বিপাশা বসু। সালমানকে দেখেই বিপাশা বললেন, ‘দুষ্টুমি করো না সালমান’। তারপর নিজেই শুরু\nকঙ্গনাকে চরিত্রহীন বললেন হৃত্বিক রোশন……\nবিনোদন টাইম্স ডেস্ক ।। কঙ্গনা রানাওয়াত এবং হৃত্বিক রোশান এর ঝগড়াটা এখন আর ঝগড়ার মতো নেই। একপ্রকার যুদ্ধের মতোই হয়ে গেছে। কখনও ঘর ভর্তি মিডিয়ার সামনে, কখনও আবার টুইটে। বক্তব্য\n১ ২ ৩ … ৩৪